[pic] | IL-KUMMISSJONI TAL-KOMUNITAJIET EWROPEJ | Brussell, 23.9.2009 KUMM(2009) 503 finali 2009/0144 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi Awtorità Ewropea tat-Titoli u s-Swieq {KUMM(2009) 499 finali}{KUMM(2009) 500 finali}{KUMM(2009) 501 finali}{KUMM(2009) 502 finali}{SEG(2009) 1233}{SEG(2009) 1234}{SEG(2009) 1235} MEMORANDUM TA’ SPJEGAZZJONI 1. Kuntest tal-Proposta L-esperjenza tal-kriżi finanzjarja kixfet fallimenti importanti tas-superviżjoni finanzjarja, kemm f’każijiet partikolari kif ukoll b’rabta mas-sistema finanzjarja sħiħa. Il-President Barroso b’hekk talab lil grupp ta’ esperti ta’ livell għoli, ippresedut mis-Sur Jacques de Larosière, biex jagħmel proposti sabiex jissaħħu l-arranġamenti superviżorji Ewropej, bil-għan li tiġi stabbilita sistema ta’ superviżjoni Ewropea aktar effiċjenti, integrata u sostenibbli. Il-Grupp ippreżenta r-rapport tiegħu fil-25 ta’ Frar 2009. Fuq il-bażi tar-rakkomandazzjonijiet tiegħu, il-Kummissjoni ppreżentat proposti għal struttura Ewropea ġdida ta’ superviżjoni finanzjarja fil-Komunikazzjoni tagħha lill-Kunsill Ewropew tar-Rebbiegħa f’Marzu 2009. Il-Kummissjoni ppreżentat l-ideat tagħha f’aktar dettall fil-Komunikazzjoni tagħha ta’ Mejju 2009 li pproponiet: - L-istabbiliment ta’ Sistema Ewropea tas-Superviżuri Finanzjarji (SESF) , li tikkonsisti minn netwerk ta’ superviżuri finanzjarji nazzjonali li jaħdmu flimkien ma’ Awtoritajiet Superviżorji Ewropej (ASE) ġodda, maħluqa billi l-kumitati superviżorji Ewropej eżistenti[1] jiġu ttrasformati f’Awtorità Bankarja Ewropea (ABE), Awtorità Ewropea tal-Assigurazzjoni u l-Pensjonijiet tax-Xogħol (AEAPX), u Awtorità Ewropea tat-Titoli u s-Swieq (AETS), li tgħaqqad il-vantaġġi ta’ qafas Ewropew ġenerali għas-superviżjoni finanzjarja mal-kompetenza esperta ta’ entitajiet superviżorji mikroprudenzjali li huma l-aktar qrib tal-istituzzjonijiet li joperaw fil-ġuriżdizzjonijiet tagħhom; u - L-istabbiliment ta’ Bord Ewropew dwar ir-Riskju Sistemiku (BERS), li għandu jimmonitorja u jivvaluta t-theddidiet potenzjali għall-istabbiltà finanzjarja li jistgħu jirriżultaw minn żviluppi makroekonomiċi u minn żviluppi fis-sistema finanzjarja b’mod ġenerali. Għal dan il-għan, il-BERS jipprovdi twissija bikrija dwar riskji sistemiċi li jistgħu jkunu qegħdin jakkumulaw u, fejn ikun meħtieġ, joħroġ rakkomandazzjonijiet għal azzjoni biex dawn ir-riskji jiġu indirizzati[2]. 2. Konsultazzjoni mal-partijiet interessati Saru żewġ konsultazzjonijiet miftuħa fl-iżvilupp ta’ dawn il-proposti. L-ewwel nett, wara r-rapport tal-grupp ta’ livell għoli ppresedut mis-Sur Jacques de Larosière u l-pubblikazzjoni tal-Komunikazzjoni tal-Kummissjoni tal-4 ta’ Marzu 2009, il-Kummissjoni organizzat konsultazzjoni mill-10 ta’ Marzu sal-10 ta’ April 2009 bħala kontribut għall-Komunikazzjoni tagħha dwar is-Superviżjoni Finanzjarja fl-Ewropa ppubblikata fis-27 ta’ Mejju 2009. Sommarju tas-sottomissjonijiet pubbliċi li daħlu jista’ jinstab fuq: http://ec.europa.eu/internal_market/consultations/docs/2009/fin_supervision/summary_en.pdf It-tieni, mis-27 ta’ Mejju sal-15 ta’ Lulju 2009, il-Kummissjoni organizzat sessjoni oħra ta’ konsultazzjoni, fejn stiednet lill-partijiet kollha interessati biex jikkummentaw dwar ir-riformi aktar dettaljati ppreżentati fil-Komunikazzjoni ta’ Mejju dwar is-Superviżjoni Finanzjarja fl-Ewropa. Ir-risposti riċevuti kienu fil-biċċa l-kbira favur ir-riformi suġġeriti, b’kummenti dwar aspetti dettaljati tal-BERS u s-SESF proposti. Sommarju tas-sottomissjonijiet pubbliċi li daħlu jista’ jinstab fuq: http://ec.europa.eu/internal_market/consultations/docs/2009/fin_supervision_may/replies_summary_en.pdf 3. VALUTAZZJONI TAL-IMPATT Il-Komunikazzjoni tal-Kummissjoni ta’ Mejju dwar is-Superviżjoni Finanzjarja fl-Ewropa kienet akkumpanjata minn valutazzjoni tal-impatt li analizzat l-alternattivi politiċi prinċipali għall-istabbiliment tas-SESF u l-BERS. Dawn il-proposti huma akkumpanjati minn tieni valutazzjoni tal-impatt, li teżamina l-alternattivi f’aktar dettall. Ir-rapport dwar it-tieni valutazzjoni tal-impatt jista’ jinstab fuq is-sit web tal-Kummissjoni. 4. Elementi legali tal-proposta Il-Qorti tal-Ġustizzja rrikonoxxiet[3] li l-Artikolu 95 tat-Trattat dwar l-adozzjoni ta’ miżuri għall-approssimazzjoni tal-leġiżlazzjoni għall-istabbiliment u t-tħaddim tas-suq intern jipprovdi bażi legali xierqa għat-twaqqif ta’ “korp Komunitarju li huwa responsabbli li jikkontribwixxi għar-realizzazzjoni ta’ proċess ta’ armonizzazzjoni", fejn il-kompiti kkonferiti fuq tali entità jkunu marbuta mill-qrib mas-suġġetti tal-atti li japprossimaw il-leġiżlazzjonijiet nazzjonali. Il-kriżi finanzjarja u ekonomika ħolqot riskji reali u serji għall-istabbiltà tas-suq intern. Ir-restawr u ż-żamma ta’ sistema finanzjarja stabbli u affidabbli huma prerekwiżit sabiex tinżamm il-fiduċja u l-koerenza fis-suq intern, u għalhekk biex jiġu ppreservati u mtejba l-kundizzjonijiet għall-istabbiliment ta’ suq intern kompletament integrat u funzjonali fil-qasam tas-servizzi finanzjarji. Barra minn hekk, swieq finanzjarji integrati aktar u fil-fond joffru opportunitajiet aħjar għall-iffinanzjar u għad-diversifikazzjoni tar-riskji, u għalhekk jgħinu biex titjieb il-kapaċità tal-ekonomiji biex jassorbu x-xokkijiet. L-integrazzjoni u l-istabbiltà finanzjarja għalhekk jirrinfurzaw lil xulxin. L-istabbiliment tas-SESF ser ikun akkumpanjat mill-iżvilupp ta’ ktieb tar-regoli waħdieni li għandu jiżgura applikazzjoni uniformi tar-regoli fl-UE u b’hekk jikkontribwixxi għall-funzjonament tas-suq intern. Il-kompitu tal-ASE ser ikun li jassistu lill-awtoritajiet nazzjonali fl-interpretar u fl-applikazzjoni konsistenti tar-regoli Komunitarji. Billi l-kompiti li għandhom jiġu kkonferiti fuq l-Awtoritajiet huma marbutin mill-qrib mal-miżuri implimentati bi tweġiba għall-kriżi finanzjarja u ma’ dawk imħabbra fil-Komunikazzjonijiet tal-Kummissjoni tal-4 ta’ Marzu u tas-27 ta’ Mejju 2009, huma jistgħu, b'konformità mal-każistika tal-Qorti, jiġu stabbiliti fuq il-bażi tal-Artikolu 95 tat-Trattat. L-azzjoni Komunitarja tista’ tindirizza d-dgħufijiet enfasizzati mill-kriżi u tipprovdi sistema li tkun konsistenti mal-mira ta’ suq finanzjarju uniku u stabbli tal-UE għas-servizzi finanzjarji – li tgħaqqad flimkien is-superviżuri nazzjonali f’netwerk Komunitarju b’saħħtu. Madankollu, il-punt kruċjali għas-superviżjoni minn ġurnata għall-oħra sejjer jibqa’ fil-livell nazzjonali, bis-superviżuri nazzjonali li jibqgħu responsabbli għas-superviżjoni tal-entitajiet individwali. B’dan il-mod, id-dispożizzjonijiet ma jmorrux lil hinn minn dak li huwa strettament meħtieġ biex jintlaħqu l-għanijiet fil-mira. Il-proposti għalhekk huma skont il-prinċipji tas-sussidjaretà u tal-proporzjonalità kif stipulati fl-Artikolu 5 tat-Trattat. 5. Implikazzjonijiet baġitarji Sabiex il-kumitati superviżorji Ewropej eżistenti jiġu ttrasformati f’ASE effikaċi, jeħtieġu aktar riżorsi – kemm ta’ persunal kif ukoll baġitarji. Ħarsa ġenerali tal-implikazzjonijiet baġitarji ta’ dawn il-proposti hija ppreżentata fir-rapport dwar il-valutazzjoni tal-impatt u d-dikjarazzjonijiet finanzjarji leġiżlattivi li jakkumpanjaw (mehmużin ma’ din il-proposta). 6. Spjegazzjoni dettaljata tal-proposta Sabiex jitqiesu l-ispeċifiċitajiet settorali, huma meħtieġa tliet Regolamenti separati biex jistabbilixxu l-Awtoritajiet għall-banek, l-assigurazzjoni u l-pensjonijiet tax-xogħol, u t-titoli. L-impetu ġenerali ta’ dawn il-proposti huwa madankollu identiku. Għalhekk dan il-memorandum l-ewwel jiddiskuti l-elementi komuni u jsemmi fil-qosor id-differenzi bejn it-tliet Regolamenti. 6.1. Stabbiliment tal-ASE u l-istat legali tagħhom L-għan tal-ASE għandu jkun li jikkontribwixxu biex: (i) jittejjeb il-funzjonament tas-suq intern, fosthom b’mod partikolari b’livell għoli, effikaċi u konsistenti ta’ regolazzjoni u superviżjoni, (ii) jitħarsu d-depożituri, l-investituri, id-detenturi ta’ poloz u benefiċjarji oħra, (iii) jiġu żgurati l-integrità, l-effikaċja u l-funzjonament tajjeb tas-swieq finanzjarji, (iv) titħares l-istabbiltà tas-sistema finanzjarja, u (v) jissaħħaħ l-koordinament tas-superviżjoni internazzjonali. Għal dan il-għan, kull ASE għandha tikkontribwixxi biex tiġi żgurata l-applikazzjoni koerenti, effiċjenti u effikaċi tal-liġi Komunitarja rilevanti. L-ASE ser ikunu l-entitajiet Komunitarji b'personalità legali u element ewlieni fis-SESF proposta. Din tal-aħħar għandha taħdem bħala netwerk ta’ superviżuri u tinkludi l-awtoritajiet nazzjonali fl-Istati Membri, Kumitat Konġunt tal-Awtoritajiet Superviżorji Ewropej, biex ikopri kwistjonijiet li jolqtu setturi differenti, u l-Kummissjoni Ewropea. Filwaqt li l-ASE għandhom igawdu indipendenza massima biex iwettqu b’mod oġġettiv il-missjoni tagħhom, il-Kummissjoni trid tiġi involuta fejn raġunijiet istituzzjonali u r-responsabbiltajiet skont it-Trattat jeħtieġu dan. L-entità ewlenija li tieħu d-deċiżjonijiet ta’ kull ASE ser tkun il-Bord tas-Superviżuri tagħha, li huwa ffurmat mill-kapijiet tas-superviżuri nazzjonali rilevanti kif ukoll mill-President tal-Awtorità rispettiva. Il-President għandu jmexxi l-laqgħat tal-Bord tas-Superviżuri u l-Bord Maniġerjali, u jaġixxi bħala l-kap u r-rappreżentant tal-Awtorità. It-tmexxija ta’ kuljum ta’ kull Awtorità ser tkun f’idejn Direttur Eżekuttiv. Rigward il-post tal-ASE l-ġodda, huwa propost li jinżamm il-post ta’ residenza preżenti tal-kumitati tas-superviżuri Ewropej eżistenti, billi dan jippermetti bidla rapida u effikaċi għas-sistema l-ġdida. It-Taqsima 6.3 tiddiskuti f’aktar dettall l-organizzazzjoni interna tal-ASE. 6.2. Kompiti u setgħat tal-ASE L-ASE ser iwettqu l-kompiti kollha tal-kumitati superviżorji Ewropej eżistenti, iżda barra minn hekk għandhom responsabbiltajiet miżjuda konsiderevolment, setgħat legali definiti u awtorità akbar, kif stipulat fil-Komunikazzjoni tal-Kummissjoni tas-27 ta’ Mejju 2009 u qabel magħhom il-Kunsill Ewropew tat-18-19 ta’ Ġunju 2009. 6.2.1. Żvilupp ta' standards tekniċi Il-Kunsill Ewropew approva l-proposta tal-Kummissjoni li għandu jiġi stabbilit ktieb tar-regoli waħdieni tal-UE, applikabbli għall-istituzzjonijiet finanzjarji kollha fis-Suq Uniku. Għal dan il-għan, differenzi fit-traspożizzjoni nazzjonali tal-liġi Komunitarji li jirriżultaw minn eċċezzjonijiet, derogi, żidiet jew ambigwitajiet iridu jiġi identifikati u mneħħija, sabiex ikun jista’ jiġi ddefinit u applikat sett wieħed bażiku ta’ standards armonizzat. Sabiex jikkontribwixxu għal dan, l-Awtoritajiet għandhom, fl-oqsma speċifikati fil-leġiżlazzjoni settorali rilevanti, jiżviluppaw abbozzi ta' standards tekniċi. Dawn l-istandards jikkostitwixxu strument effikaċi sabiex jissaħħaħ il-Livell 3 tal-istruttura ta’ Lamfalussy, li attwalment hija limitata għall-adozzjoni ta’ linji gwida mhux vinkolanti. L-oqsma fejn l-Awtorità tista’ tiżviluppa tali abbozz ta’ standards jirrigwardaw kwistjonijiet ta’ natura teknika ħafna fejn ikunu meħtieġa kundizzjonijiet uniformi għall-applikazzjoni tal-leġiżlazzjoni Komunitarja. Dawn il-kwistjonijiet ma jinvolvux deċiżjonijiet ta’ politika u l-kontenut tagħhom huwa rregolat strettament mill-atti Komunitarji adottati fil-Livell 1 (ara d-Dokument ta’ Ħidma tal-Persunal tal-Kummissjoni li qiegħed jakkumpanja għal trattazzjoni dettaljata dwar il-bidliet meħtieġa fil-leġiżlazzjoni Komunitarja rilevanti). L-iżvilupp tal-istandards mill-ASE jiżgura li huma jibbenefikaw b’mod sħiħ mill-kompetenza speċjalizzata tas-superviżuri nazzjonali. L-istandards tekniċi abbozzati jiġu adottati mill-Awtorità fuq il-bażi ta’ maġġoranza kwalifikata tal-membri tal-Bord tas-Superviżuri, kif iddefinit fl-Artikolu 205 tat-Trattat. L-ordni legali Komunitarja jesiġi li wara l-Kummissjoni tapprova dawn l-abbozzi ta’ standards fil-forma ta’ regolamenti jew deċiżjonijiet sabiex tagħtihom effetti legali diretti. F’każijiet eċċezzjonali ħafna, u għal raġunijiet biss ta’ interess Komunitarju, il-Kummissjoni tista’ tiddeċiedi li tapprova l-istandards b’mod parzjali, jew b’emendi, jew ma tapprovahomx, liema raġunijiet hija trid tagħmel disponibbli għall-Awtorità. Il-proposta tal-Kummissjoni qed issir bla ħsara għad-diskussjonijiet dwar proċeduri futuri fil-kuntest tat-tranżizzjoni għal Trattat ġdid. Għall-fini ta’ konsultazzjoni mal-partijiet interessati, sejjer jitwaqqaf Grupp ta’ Partijiet Interessati għal kull ASE, iffurmat minn rappreżentanti tal-industrija, impjegati fis-settur finanzjarju u minn utenti tas-servizzi finanzjarji. Il-proporzjonijiet relattivi ta’ kull wieħed għandhom ikunu bilanċati u l-ebda grupp ma għandu jiddomina fuq l-oħrajn. Fl-oqsma li ma jkunux koperti mill-istandards tekniċi, l-ASE, bħall-kumitati superviżorji Ewropej eżistenti, għandu jkollhom il-possibbiltà li joħorġu linji gwida u rakkomandazzjonijiet mhux vinkolanti lill-awtoritajiet superviżorji nazzjonali u lill-istituzzjonijiet finanzjarji u lill-parteċipanti fis-suq. Jekk f’xi każ speċifiku xi awtorità tagħżel li ma tosservax il-linji gwida u r-rakkomandazzjonijiet, hija għandha tispjega d-deċiżjoni tagħha lill-Awtorità. 6.2.2. Setgħat sabiex tiġi żgurata l-applikazzjoni konsistenti tar-regoli Komunitarji Anki b’ġabra unika ta’ regoli armonizzati, l-applikazzjoni ta’ dawn ir-regoli tista’, xi kultant, twassal għal differenzi fl-opinjoni dwar l-applikazzjoni tal-leġiżlazzjoni Komunitarja. Bla ħsara għall-bidu ta’ proċeduri ta’ ksur mill-Kummissjoni kontra l-Istati Membri, l-ASE għalhekk għandu jkollhom is-setgħa ġenerali li jikkontribwixxu sabiex jiżguraw applikazzjoni koerenti tal-leġiżlazzjoni Komunitarja. Għal dan il-għan, għandu jiddaħħal mekkaniżmu biex jindirizza mġiba ta’ awtoritajiet superviżorji nazzjonali li jkunu kkunsidrati li qegħdin jitbiegħdu mil-leġiżlazzjoni Komunitarja eżistenti (fosthom l-istandards tekniċi diskussi f’6.2.1). Dan il-mekkaniżmu jikkonsisti fi tliet passi differenti: L-ewwel, l-ASE, fuq inizjattiva tagħhom stess jew għax mitluba minn superviżur nazzjonali wieħed jew aktar jew mill-Kummissjoni, jinvestigaw dawn il-każijiet u, fejn ikun meħtieġ, jadottaw rakkomandazzjoni għal azzjoni indirizzata lill-awtorità superviżorja. Fi ħdan id-dover ġenerali ta’ osservanza tal-leġiżlazzjoni Komunitarja, l-awtorità superviżorja tintalab sabiex tikkonforma mar-rakkomandazzjoni fi żmien xahar. It-tieni, jekk ir-rakkomandazzjoni ma tiġix osservata, il-Kummissjoni Ewropea tista’, wara li tiġi infurmata mill-ASE jew fuq inizjattiva tagħha stess, tieħu deċiżjoni, fejn titlob lill-awtorità superviżorja nazzjonali biex jew tieħu azzjoni speċifika jew toqgħod lura milli tieħu azzjoni. Din tal-aħħar, fi żmien għaxart ijiem tax-xogħol minn meta tirċievi d-deċiżjoni, għandha tinforma lill-Kummissjoni u lill-ASE dwar il-passi li tkun ħadet jew li jkun biħsiebha tieħu biex timplimenta din id-deċiżjoni. It-tielet, fis-sitwazzjoni eċċezzjonali li l-awtorità superviżorja ma tikkonformax ma’ din tal-aħħar, l-ASE jistgħu bħala l-aħħar alternattiva jadottaw deċiżjoni indirizzata lill-istituzzjonijiet finanzjarji fir-rigward tal-liġi Komunitarja li tkun tapplika direttament għalihom (jiġifieri Regolamenti). Dan huwa bla ħsara għas-setgħat tal-Kummissjoni li tinforza d-deċiżjoni tagħha stess. 6.2.3. Azzjoni f’sitwazzjonijiet ta’ emerġenza L-ASE għandhom jaqdu rwol attiv ta’ koordinazzjoni bejn l-awtoritajiet superviżorji nazzjonali, speċjalment f’każ ta’ żviluppi avversi li jistgħu jipperikolaw il-ħidma sewwa u l-integrità tas-sistema finanzjarja tal-UE. Madankollu, f’xi sitwazzjonijiet ta’ emerġenza, il-koordinazzjoni tista’ ma tkunx biżżejjed, speċjalment meta s-superviżuri nazzjonali waħedhom ma jkollhomx l-istrumenti biex jirrispondu malajr għal kriżi transkonfinali emerġenti. F’każi eċċezzjonali bħal dawn, l-ASE għalhekk għandu jkollhom is-setgħa li jitolbu lis-superviżuri nazzjonali sabiex jieħdu azzjoni speċifika flimkien. L-istabbiliment ta’ sitwazzjoni ta’ emerġenza transkonfinali jinvolvi grad ta’ apprezzament, u għalhekk għandu jitħalla f’idejn il-Kummissjoni Ewropea. Dan bla ħsara għall-klawsola tas-salvagwardja (ara 6.2.11). B’mod parallel, għandha tiġi aċċellerata l-ħidma sabiex jinbena qafas transkonfinali komprensiv sabiex jissaħħu s-sistemi ta’ mmaniġġjar/risoluzzjoni tal-kriżijiet finanzjarji tal-Unjoni Ewropea, fosthom skemi ta’ garanziji u qsim tal-piż. 6.2.4. Risoluzzjoni tan-nuqqasijiet ta’ qbil bejn l-awtoritajiet superviżorji nazzjonali Huwa propost mekkaniżmu sabiex jiżgura li l-awtoritajiet superviżorji nazzjonali rilevanti jqisu l-interessi ta’ Stati Membri oħrajn, inkluż fi ħdan il-kulleġġi tas-superviżuri. Jekk awtorità superviżorja ma taqbilx dwar il-proċedura jew il-kontenut ta’ azzjoni jew ta’ nuqqas ta’ azzjoni minn awtorità superviżorja oħra fejn il-leġiżlazzjoni rilevanti tkun teħtieġ kooperazzjoni, koordinament jew teħid konġunt tad-deċiżjonijiet, l-Awtorità, fuq talba tal-awtorità superviżorja konċernata, tista’ tassisti lill-awtoritajiet biex jilħqu approċċ komuni jew isolvu l-kwistjoni. Dan il-mekkaniżmu jikkonsisti fi tliet passi possibbli[4]: L-ewwel, jekk awtorità superviżorja nazzjonali waħda jew aktar titlob lill-ASE biex tgħin sabiex jiġi solvut tali nuqqas ta’ qbil, hija tista’ tistabbilixxi fażi ta’ konċiljazzjoni bejn l-awtoritajiet sabiex jippruvaw jilħqu ftehim bejniethom, bl-involviment tal-Awtorità kif meħtieġ f’kapaċità ta’ medjazzjoni. It-tieni jekk, wara fażi ta’ konċiljazzjoni, huma ma kinux kapaċi jaslu għal ftehim, l-ASE jistgħu, permezz ta’ deċiżjoni, isolvu l-kwistjoni[5]. Madankollu, din ovvjament tkun xi ħaġa eċċezzjonali billi fil-maġġoranza tal-każijiet, l-awtoritajiet nazzjonali rispettivi għandhom ikunu kapaċi jaslu għal ftehim fil-proċedura ta’ konċiljazzjoni preċedenti. It-tielet, f’każ ta’ nuqqas ta’ konformità minn awtorità superviżorja mad-deċiżjoni preċedenti, l-Awtorità tista’ tiddeċiedi wkoll li tadotta deċiżjonijiet indirizzati lill-istituzzjonijiet finanzjarji fejn tispeċifika l-obbligi tagħhom fir-rigward tal-liġi Komunitarja li tapplika direttament għall-istituzzjonijiet finanzjarji. Ta’ min jenfasizza li l-mekkaniżmu għar-risoluzzjoni tat-tilwimiet għandu jindirizza biss kwistjonijiet materjali, eż. każijiet fejn l-azzjoni jew in-nuqqas ta’ azzjoni minn awtorità superviżorja jkollhom impatt detrimentali serju fuq il-ħila ta’ awtorità superviżorja biex tħares l-interess ta’ depożituri, detenturi ta’ poloz, investituri jew persuni li lilhom jiġu pprovduti servizzi fi Stat Membru wieħed jew f’diversi oħra, jew fuq l-istabbiltà finanzjarja ta’ dawn l-Istati Membri. L-Awtorità tirriserva d-dritt li ma tibdiex proċedura ta’ risoluzzjoni jew li tadotta xi deċiżjoni fejn dawn ir-rekwiżiti ma jiġux ssodisfati. Dawn l-arranġamenti jkunu bla ħsara għall-klawsola tas-salvagwardja (ara 6.2.11). 6.2.5. Kulleġġi tas-superviżuri Il-kulleġġi tas-superviżuri huma ċentrali għas-sistema superviżorja tal-UE u għandhom rwol importanti biex ikun żgurat fluss bilanċjat tal-informazzjoni bejn l-awtoritajiet domestiċi u dawk ospitanti. L-ASE ser jikkontribwixxu biex jippromwovu l-ħidma effiċjenti u konsistenti tal-kulleġġi tas-superviżuri u jimmonitorjaw il-koerenza fl-implimentazzjoni tal-leġiżlazzjoni Komunitarja fil-kulleġġi kollha. F'dan l-isfond, l-ASE jistgħu jipparteċipaw bħala osservaturi fil-kulleġġi tas-superviżuri u jirċievu l-informazzjoni kollha rilevanti kondiviża bejn il-membri tal-kulleġġ. 6.2.6. Kultura superviżorja komuni, delega tal-kompiti u r-responsabbiltajiet u evalwazzjonijiet orizzontali L-ASE għandu jkollhom rwol attiv fl-iżvilupp ta’ kultura superviżorja komuni Ewropea u fl-iżgurar ta’ proċeduri uniformi u prattiki superviżorji konsistenti madwar il-Komunità. Flimkien mal-mekkaniżmu għar-risoluzzjoni tan-nuqqas ta’ qbil bejn l-awtoritajiet superviżorji nazzjonali, il-kultura superviżorja komuni għandha tgħin biex tinbena l-fiduċja u l-kooperazzjoni, u tista’ toħloq dejjem aktar opportunitajiet għas-superviżuri biex jiddelegaw ċerti kompiti u responsabbiltajiet lil xulxin. L-ASE għandhom jiffaċilitaw dan billi jidentifikaw kompiti u responsabbiltajiet li jistgħu jiġu ddelegati jew jitwettqu flimkien kif ukoll billi jippromwovu l-aħjar prattiċi. F’dan ir-rigward, l-Awtorità għandha tinkoraġġixxi u tiffaċilita t-twaqqif ta’ timijiet superviżorji konġunti. Barra dan, perjodikament l-ASE għandhom iwettqu analiżi permezz ta’ evalwazzjoni orizzontali tal-awtoritajiet superviżorji nazzjonali. 6.2.7. Valutazzjoni tal-iżviluppi tas-suq Wieħed mill-kompiti ġodda assenjati lill-kumitati superviżorji Ewropej eżistenti fid-Deċiżjonijiet tal-Kummissjoni riveduti adottata fit-23 ta’ Jannar 2009 huwa l-monitoraġġ, il-valutazzjoni u r-rapportar dwar xejriet, riskji potenzjali u vulnerabbiltajiet fis-settur bankarju, tal-assigurazzjoni u tat-titoli. Għalkemm il-BERS propost ser ikun responsabbli għall-analiżi makroprudenzjali tas-settur finanzjarju tal-UE, l-ASE għandhom ikomplu x-xogħol tal-kumitati superviżorji Ewropej eżistenti f’dan il-qasam bħal: (i) il-konċentrazzjoni tal-analiżi tagħhom tkun differenti, jiġifieri analiżi mikroprudenzjali tipprovdi analiżi vertikali 'l fuq, pjuttost milli analiżi makroprudenzjali vertikali 'l isfel, u (ii) l-analiżi tagħhom tista’ sservi bħala kontribut siewi fix-xogħol imwettaq mill-BERS. 6.2.8. Rwol internazzjonali u konsultattiv Permezz ta' dawn il-proposti, il-Kummissjoni qed twieġeb b'mod ċar għad-dgħufijiet identifikati matul il-kriżi kif ukoll għall-appell tal-G20 biex tittieħed azzjoni biex tinbena sistema regolatorja u superviżorja għas-servizzi finanzjarji f'saħħitha u aktar konsistenti globalment. L-ASE jistgħu jservu bħala punti ta’ kuntatt siewja għal awtoritajiet superviżorji minn pajjiżi terzi. F’dan il-kuntest, huma jistgħu, bla ħsara għall-kompetenzi tal-Istituzzjonijiet Ewropej, jidħlu f’arranġamenti amministrattivi ma’ organizzazzjonijiet internazzjonali u l-amministrazzjonijiet ta’ pajjiżi terzi. L-ASE jistgħu jassistu wkoll fit-tħejjija ta’ deċiżjonijiet ta’ ekwivalenza marbuta ma’ sistemi superviżorji f’pajjiżi terzi. Barra minn hekk, l-ASE jistgħu, meta jintalbu jew fuq inizjattiva tagħhom stess, jipprovdu parir lill-Parlament Ewropew, lill-Kunsill u lill-Kummissjoni jew jippubblikaw opinjonijiet, fosthom fir-rigward tal-valutazzjonijiet prudenzjali ta’ fużjonijiet u akkwiżizzjonijiet transkonfinali. Dawn tal-aħħar għandhom jipprovdu għal salvagwardji addizzjonali biex tkun żgurata valutazzjoni tajba u oġġettiva tal-fużjonijiet jew l-akkwiżizzjonijiet transkonfinali fil-ġejjieni. 6.2.9. Ġbir ta’ informazzjoni Meta jintalbu mill-Awtorità, l-awtoritajiet superviżorji u awtoritajiet pubbliċi oħrajn tal-Istati Membri għandhom jipprovdu lill-Awtorità bl-informazzjoni kollha neċessarja sabiex twettaq il-kompiti assenjati lilha b’dan ir-Regolament. Barra minn hekk, l-Awtorità għandha, f’kollaborazzjoni mas-superviżuri li jaħdmu fil-kulleġġi tas-superviżuri, tiddefinixxi u tiġbor kif jixraq l-informazzjoni kollha rilevanti mill-awtoritajiet superviżorji, biex tiffaċilita l-ħidma tal-kulleġġi tas-superviżuri. Hija għandha tistabbilixxi u timmaniġġja sistema ċentrali biex tagħmel din l-informazzjoni aċċessibbli għall-awtoritajiet superviżorji fil-kulleġġi tas-superviżuri. Fil-prinċipju, l-informazzjoni kollha għandha tiġi ttrasferita lill-ASE mill-awtoritajiet superviżorji nazzjonali. 6.2.10. Relazzjoni mal-BERS Il-qafas propost għas-superviżjoni tal-UE jista’ jaħdem biss jekk il-BERS u s-SESF jikkooperaw mill-qrib. Fil-fatt, l-għan tar-riforma huwa li tiżgura interazzjoni iżjed faċli bejn is-superviżjoni fil-livelli makroprudenzjali u mikroprudenzjali. Fit-twettiq tar-rwol tiegħu bħala superviżur makroprudenzjali, il-BERS ikun jeħtieġ fluss f’waqtu ta’ informazzjoni mikroprudenzjali, filwaqt li s-superviżjoni mikroprudenzjali mill-awtoritajiet nazzjonali tibbenefika mill-għarfien tal-BERS dwar il-kuntest makroprudenzjali. Ir-Regolamenti jispeċifikaw ukoll il-proċeduri li għandhom jiġu segwiti mill-ASE sabiex jaġixxu fuq ir-rakkomandazzjonijiet tal-BERS u kif l-ASE għandhom jużaw is-setgħat tagħhom biex jiżguraw segwitu f’waqtu għar-rakkomandazzjonijiet indirizzati lil awtorità superviżorja nazzjonali waħda jew aktar. 6.2.11. Salvagwardja Konformi mal-konklużjonijiet tal-Ecofin u tal-Kunsill Ewropew ta’ Ġunju 2009, li jisħqu li, bla ħsara għall-applikazzjoni tal-liġi Komunitarja u b’rikonoxximent tar-responsabbiltajiet potenzjali jew kontinġenti li jistgħu jkunu involuti għall-Istati Membri, id-deċiżjonijiet mill-ASE ma għandhomx jaffettwaw ir-responsabbiltajiet fiskali tal-Istati Membri, għandha tiddaħħal klawsola ta’ salvagwardja. Din il-klawsola tiżgura li, fejn Stat Membru jqis li deċiżjoni meħuda skont l-Artikolu 10 (jiġifieri deċiżjonijiet ta’ emerġenza) jew 11 (jiġifieri risoluzzjoni ta’ nuqqasijiet ta’ qbil) ta’ dawn ir-Regolamenti taffettwa r-responsabbiltà fiskali tiegħu, huwa jista’ jinnotifika lill-Awtorità u lill-Kummissjoni li l-awtorità superviżorja nazzjonali ma jkunx biħsiebha timplimenta d-deċiżjoni tal-Awtorità, billi juri b’mod ċar kif id-deċiżjoni mill-Awtorità taffettwa r-responsabbiltajiet fiskali tiegħu. L-Awtorità għandha tinforma fi żmien xahar lill-Istat Membru jekk tkunx ser iżżomm id-deċiżjoni tagħha jew jekk tkunx ser temendaha jew tirrevokaha. Fejn l-Awtorità żżomm id-deċiżjoni tagħha, l-Istat Membru jista’ jirreferi l-kwistjoni lill-Kunsill u d-deċiżjoni tal-Awtorità tiġi sospiża. Fi żmien xahrejn, il-Kunsill għandu jiddeċiedi jekk id-deċiżjoni għandhiex tinżamm jew tiġi rrevokata, billi jaġixxi b’maġġoranza kwalifikata. Għal deċiżjonijiet tal-Awtorità adottati skont l-Artikolu 10, tapplika proċedura mgħaġġla biex tqis il-ħtieġa għal deċiżjonijiet malajr f’ċirkustanzi ta’ emerġenza. 6.3. L-organizzazzjoni interna tal-ASE u tas-SESF Kull ASE għandha tinkludi: (i) Bord tas-Superviżuri; (ii) Bord Maniġerjali; (iii) President; u (iv) Direttur Eżekuttiv. Barra minn hekk, għandu jiġi stabbilit Bord tal-Appell wieħed għat-tliet ASE. 6.3.1. Bord ta’ Superviżuri Il-Bord tas-Superviżuri huwa l-entità prinċipali li jieħu d-deċiżjonijiet tal-ASE u fost affarijiet oħra ser ikun responsabbli għall-adozzjoni tal-abbozz ta’ standards tekniċi, opinjonijiet, rakkomandazzjonijiet, u deċiżjonijiet deskritti fit-taqsima 6.2 ta’ dan il-memorandum ta’ spjegazzjoni. Il-Bord tas-Superviżuri għandu jkun magħmul minn: - il-President tal-ASE rispettiva, li ser jippresiedi l-laqgħat tal-Bord, iżda li ma jkollux vot; - il-Kap tal-awtorità superviżorja nazzjonali rilevanti f’kull Stat Membru; - rappreżentant wieħed tal-Kummissjoni li ma jkollux vot; - rappreżentant wieħed tal-BERS li ma jkollux vot; - rappreżentant wieħed ta’ kull waħda miż-żewġ Awtoritajiet Superviżorji Ewropej l-oħra li ma jkollhomx vot, u - fejn ikun rilevanti, il-Bord jista’ jiddeċiedi li jdaħħal osservaturi. Bħala regola, id-deċiżjonijiet mill-Bord ser jittieħdu b’maġġoranza sempliċi, ħlief għal dawk id-deċiżjonijiet li jirrigwardaw l-istabbiliment ta’ abbozz ta’ standards u linji gwida tekniċi u deċiżjonijiet marbuta mal-artikoli dwar id-dispożizzjonijiet finanzjarji, li għalihom ser tintuża votazzjoni b’maġġoranza kwalifikata. Il-Bord jista’ jwaqqaf panils għar-risoluzzjoni tat-tilwimiet. Madankollu, id-deċiżjoni finali tiġi adottata mill-Bord tas-Supervżuri fuq proposta minn dan il-panil. 6.3.2. Bord Maniġerjali Il-Bord Maniġerjali għandu jiżgura li l-Awtorità twettaq il-missjoni tagħha u l-kompiti assenjati lilha. Partikolarment, huwa għandu jkun responsabbli għat-tħejjija tal-programm ta’ ħidma tal-Awtorità, l-adozzjoni tar-regoli proċedurali, u jkollu rwol ċentrali fl-adozzjoni tal-baġit tagħha. Huwa ser ikun iffurmat mill-President tal-ASE, rappreżentant tal-Kummissjoni, u erba’ membri eletti mill-Bord tas-Superviżuri minn fost il-membri tiegħu, li għandhom jaġixxu b’mod indipendenti u oġġettiv fl-interess tal-Komunità. Id-Direttur Eżekuttiv jista’ jipparteċipa fil-laqgħat tal-Bord Maniġerjali mingħajr id-dritt li jivvota. 6.3.3. Il-President u d-Direttur Eżekuttiv L-ASE għandha tkun irrappreżentata minn President indipendenti b'impjieg sħiħ, li għandu jkun responsabbli biex jipprepara x-xogħol tal-Bord tas-Superviżuri kif ukoll biex imexxi l-laqgħat kemm tal-Bord tas-Superviżuri kif ukoll tal-Bord Maniġerjali. L-attivitajiet ta’ kuljum tal-ASE għandhom madankollu jiġu mmaniġġjati minn Direttur Eżekuttiv, li, bħall-President, għandu jkun professjonist indipendenti b'impjieg sħiħ. Huwa għandu jkun responsabbli għall-implimentazzjoni tal-programm ta’ ħidma annwali u għandhom jieħdu l-miżuri neċessarji biex jiżguraw l-operat tal-ASE. Iż-żewġ persuni għandhom jiġu eletti mill-Bord tas-Superviżuri fuq il-bażi tal-mertu, il-ħiliet, l-għarfien tal-istituzzjonijiet u s-swieq finanzjarji, u l-esperjenza rilevanti għas-superviżjoni u r-regolazzjoni finanzjarja, wara proċedura miftuħa ta’ għażla. Il-kandidat magħżul mill-Bord tas-Superviżuri għall-pożizzjoni ta’ President għandu jkun soġġett għal konferma mill-Parlament Ewropew. It-terminu taż-żewġ mandati għandu jkun ta’ ħames snin u jista’ jiġi estiż darba. Tali estensjoni tiddependi fuq l-eżitu ta’ valutazzjoni mwettqa mill-Bord tas-Superviżuri. 6.3.4. Kumitat Konġunt tal-Awtoritajiet Superviżorji Ewropej Fi ħdan l-istruttura proposta, il-kooperazzjoni transsettorjali ser tkun fundamentali biex tirrifletti x-xejriet u r-realtajiet rilevanti tas-suq. Kumitat Konġunt tal-Awtoritajiet Superviżorji Ewropej ser jiżgura fehim reċiproku, kooperazzjoni u approċċi superviżorji konsistenti bejn it-tliet ASE il-ġodda. Għandu jitwaqqaf Sottokumitat għall-Kumitat Konġunt biex jindirizza speċifikament l-kwisjonijiet transsettorjali, inklużi l-konglomerati finanzjarji u l-iżgurar ta’ kuntest ekwu. Filwaqt li d-deċiżjonijiet proprji, pereżempju fuq id-Direttiva dwar il-Konglomerati Finanzjarji, ikunu qegħdin jittieħdu mill-ASE individwali, il-Kumitat Konġunt għandu jiżgura li d-deċiżjonijiet komuni li jittieħdu mill-ASE b’mod parallel. 6.3.5. Bord tal-Appell Sistema ta’ appell ser tiżgura li kwalunkwe persuna naturali jew legali, inklużi l-awtoritajiet superviżorji nazzjonali, tista’ fl-ewwel istanza tappella quddiem Bord tal-appell kontra deċiżjoni mill-ASE sabiex tiżgura l-applikazzjoni koerenti tar-regoli Komunitarji (l-Artikolu 9), azzjoni f’sitwazzjonijiet ta’ emerġenza (l-Artikolu 10), u r-risoluzzjoni ta’ nuqqas ta’ qbil (l-Artikolu 11). Il-Bord tal-Appell għandu jkun entità konġunta ta’ tliet ASE, jiġifieri ser jittratta kwistjonijiet relatati mas-settur bankarju, l-assigurazzjoni u t-titoli. Il-Bord tal-Appell ser ikollu sitt membri u sitt sostituti b’għarfien u esperjenza rilevanti, eskluż persunal preżenti tal-awtoritajiet superviżorji nazzjonali jew ta’ istituzzjonijiet nazzjonali jew Komunitarji oħra involuti fl-attivitajiet tal-Awtorità. Żewġ membri tal-Bord tal-Appell u żewġ sostituti għandhom jinħatru mill-Bord Maniġerjali ta’ kull ASE minn lista qasira proposta mill-Kummissjoni Ewropea. 6.4. Dispożizzjonijiet finanzjarji Dawn id-dispożizzjonijiet jittrattaw l-aspetti baġitarji tal-ASE u jenfasizzaw li d-dħul tal-Awtoritajiet jista’ jiġi minn sorsi differenti, eż. kontribuzzjonijiet obbligatorji mill-awtoritajiet superviżorji nazzjonali, sussidju mill-Komunità jew tariffi mħallsa mill-industrija lill-Awtorità. Jispeċifika wkoll il-proċeduri għall-istabbiliment annwali, l-implimentazzjoni u l-kontroll tal-baġit. Ir-Regolament Finanzjarju ta’ Qafas għal entitajiet stabbiliti skont l-Artikolu 158 tar-Regolament Finanzjarju għandu japplika. 6.5. Dispożizzjonijiet ġenerali u finali Id-dispożizzjonijiet ġenerali jispeċifikaw kwistjonijiet prattiċi relatati mal-persunal, ir-responsabbiltà tal-ASE, l-obbligi tas-segretezza professjonali, il-protezzjoni tad-dejta, l-aċċess għad-dokumenti, l-arranġamenti dwar il-lingwa, l-arranġamenti dwar il-kwartieri ġenerali u l-parteċipazzjoni ta’ pajjiżi terzi. Fi żmien tliet snin mill-bidu effettiv tal-operazzjonijiet u suċċessivament kull tliet snin, il-Kummissjoni għandha tippubblika rapport dwar l-operat tal-ASE u l-proċeduri stipulati fir-Regolament. Dan ir-rapport sejjer jevalwa wkoll il-progress miksub lejn konverġenza regolatorja u superviżorja fl-oqsma tal-immaniġġar u r-risoluzzjoni tal-kriżijiet fl-UE. 6.6. Differenzi prinċipali bejn it-tliet Regolamenti Id-differenzi prinċipali bejn it-tliet Regolamenti proposti jirrigwardaw l-għanijiet tal-Awtoritajiet, l-ambitu ta’ azzjoni, u d-definizzjonijiet, li huma addattati skont l-ispeċifiċitajiet tas-settur rilevanti u l-leġiżlazzjoni Komunitarja eżistenti. Barra minn hekk, il-Kunsill Ewropew ikkonkluda li l-ASE għandu jkollhom ukoll setgħat superviżorji fuq l-aġenziji tal-klassifikazzjoni tal-kreditu. L-AETS tkun responsabbli biex tirreġistra l-aġenziji tal-klassifikazzjoni tal-kreditu. L-AETS tingħata s-setgħa wkoll li tieħu miżuri superviżorji bħall-irtirar tar-reġistrazzjoni jew is-sospensjoni tal-użu għal skopijiet regolatorji tal-klassifikazzjonijiet tal-kreditu. Is-setgħat superviżorji jistgħu jinkludu s-setgħa li titlob informazzjoni u twettaq investigazzjonijiet fuq il-post. Ir-responsabbiltajiet u s-setgħat tal-AETS fir-rigward tal-aġenziji tal-klassifikazzjoni tal-kreditu sejrin jiġu ddefiniti f'emenda għar-Regolament dwar l-Aġenziji tal-Klassifikazzjoni tal-Kreditu. 2009/0144 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi Awtorità Ewropea tat-Titoli u s-Swieq IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu, Wara li kkunsidraw l-proposta mill-Kummissjoni[6], Wara li kkunsidraw l-opinjoni tal-Kumitat Ekonomiku u Soċjali Ewropew[7], Wara li kkunsidraw l-opinjoni tal-Kumitat tar-Reġjuni[8], Wara li kkunsidraw l-opinjoni tal-Bank Ċentrali Ewropew, Skont il-proċedura stabbilita fl-Artikolu 251 tat-Trattat[9], Billi: (1) Il-kriżi finanzjarja fl-2007/2008 kixfet nuqqasijiet importanti fis-superviżjoni finanzjarja, kemm f’każijiet partikolari kif ukoll b’rabta mas-sistema finanzjarja kollha kemm hi. Il-mudelli superviżorji bbażati nazzjonalment waqgħu lura mqabbla mar-realtà integrata u interkonnessa tas-swieq finanzjarji Ewropej, li fihom bosta kumpaniji finanzjarji joperaw lil hinn mill-fruntieri. Il-kriżi kixfet nuqqasijiet fil-qasam tal-kooperazzjoni, il-koordinazzjoni, l-applikazzjoni konsistenti tal-liġi Komunitajra u l-fiduċja bejn is-superviżuri nazzjonali. (2) Rapport mitlub mill-Kummissjoni u ppubblikat fil-25 ta’ Frar 2009 minn grupp ta’ esperti ta’ livell għoli ppresedut minn J. de Larosière kkonkluda li l-qafas superviżorju kien jeħtieġlu li jissaħħaħ sabiex jitnaqqas ir-riskju u l-gravità ta’ kriżijiet finanzjarji futuri u rrakkomanda riformi radikali għall-istruttura tas-superviżjoni tas-settur finanzjarju fil-Komunità. Dak il-grupp ta’ esperti kkonkluda wkoll li għandha tinħoloq Sistema Ewropea tas-Superviżuri Finanzjarji, li tinkludi tliet Awtoritajiet Superviżorji Ewropej, waħda għas-settur tat-titoli, waħda għas-settur tal-assigurazzjoni u l-pensjonijiet tax-xogħol u waħda għas-settur bankarju, u l-ħolqien ta’ Kunsill Ewropew dwar ir-Riskju Sistemiku. (3) Fil-Komunikazzjoni tagħha tal-4 ta’ Marzu 2009 bit-titlu “Nixprunaw l-Irkupru Ewropew”[10], il-Kummissjoni pproponiet li tressaq abbozz ta’ leġiżlazzjoni li toħloq Sistema Ewropea tas-Superviżuri Finanzjarji u Bord Ewropew dwar ir-Riskju Sistemiku, u fil-Komunikazzjoni tagħha tas-27 ta’ Mejju 2009 bit-titlu "Superviżjoni Finanzjarja Ewropea"[11] ipprovdiet iżjed dettalji dwar l-arkitettura possibbli ta’ tali qafas superviżorju ġdid. (4) Il-Kunsill Ewropew, fil-konklużjonijiet tiegħu tad-19 ta’ Ġunju 2009, irrakkomanda li titwaqqaf Sistema Ewropea tas-Superviżuri Finanzjarji, li tkun tinkludi tliet Awtoritajiet Superviżorji Ewropej ġodda. Il-mira tas-sistema għandha tkun li ttejjeb il-kwalità u l-konsistenza tas-superviżjoni nazzjonali, issaħħaħ is-superviżjoni ta’ gruppi transkonfinali u tistabbilixxi ġabra Ewropea unika tar-regoli applikabbli għall-parteċipanti kollha fis-swieq finanzjarji fis-Suq Uniku. Huwa enfasizza li l-Awtoritajiet Superviżorji Ewropej għandu jkollhom ukoll setgħat superviżorji għall-aġenziji tal-klassifikazzjoni tal-kreditu u talab lill-Kummissjoni sabiex tħejji proposti konkreti dwar kif is-Sistema Ewropea tas-Superviżuri Finanzjarji jista’ jkollha rwol b’saħħtu f’sitwazzjonijiet ta’ kriżi, filwaqt li saħaq li d-deċiżjonijiet meħudin mill-Awtoritajiet Superviżorji Ewropej ma għandhomx jaffettwaw ir-responsabbiltajiet fiskali tal-Istati Membri. (5) Il-kriżi finanzjarja u ekonomika ħolqot riskji reali u serji għall-istabbiltà tas-suq intern. Ir-restawr u ż-żamma ta’ sistema finanzjarja stabbli u affidabbli huma prerekwiżit assolut sabiex tinżamm il-fiduċja u l-koerenza fis-suq intern, u għalhekk biex jiġu ppreservati u jittejbu l-kundizzjonijiet għall-istabbiliment ta’ suq intern kompletament integrat u funzjonali fil-qasam tas-servizzi finanzjarji. Barra minn hekk, swieq finanzjarji integrati aktar u fil-fond joffru opportunitajiet aħjar għall-iffinanzjar u għad-diversifikazzjoni tar-riskji, u għalhekk jgħinu biex titjieb il-kapaċità tal-ekonomiji biex jassorbu x-xokkijiet. (6) Il-Komunità laħqet il-limiti ta’ x’jista’ jsir permezz tal-istat attwali tal-Kumitati tas-Superviżuri Ewropej, li jibqgħu entitajiet konsultattivi għall-Kummissjoni. Il-Komunità ma tistax tibqa’ f’sitwazzjoni fejn ma jeżisti l-ebda mekkaniżmu li jiżgura li s-superviżuri nazzjonali jaslu għall-aqwa deċiżjoni superviżorja possibbli dwar istituzzjonijiet transkonfinali; fejn hemm kooperazzjoni u skambju ta’ informazzjoni insuffiċjenti fost l-awtoritajiet superviżorji nazzjonali; fejn azzjoni konġunta mill-awtoritajiet nazzjonali teħtieġ arranġamenti kkumplikati biex titqies il-frammentazzjoni tar-rekwiżiti regolatorji u superviżorji; fejn ikun hemm interpretazzjonijiet diverġenti għall-istess test legali f’każijiet fejn soluzzjonijiet nazzjonali spiss ikunu l-unika alternattiva fattibbli b’reazzjoni għal problemi Ewropej. Is-Sistema Ewropea tas-Superviżuri għandha titfassal biex tegħleb dawn in-nuqqasijiet u tipprovdi sistema li tkun taqbel mal-għan ta’ suq finanzjarju Komunitarju wieħed u stabbli għas-servizzi finanzjarji, li tgħaqqad is-superviżuri nazzjonali f’netwerk Komunitarju b’saħħtu. (7) Is-Sistema Ewropea tas-Superviżuri Finanzjarji għandha tkun netwerk ta’ awtoritajiet superviżorji nazzjonali u Komunitarji, li tħalli s-superviżjoni ta’ kuljum tal-parteċipanti fis-swieq finanzjarji fil-livell nazzjonali, u tagħti rwol ċentrali fis-superviżjoni ta’ gruppi transkonfinali lill-kulleġġi tas-superviżuri. Għandu jkun hemm ukoll armonizzazzjoni akbar u l-applikazzjoni koerenti tar-regoli għall-parteċipanti fis-swieq finanzjarji u s-swieq madwar il-Komunità. Għandha titwaqqaf Awtorità Ewropea tat-Titoli u s-Swieq, flimkien ma’ Awtorità Ewropea tal-Assigurazzjoni u l-Pensjonijiet tax-Xogħol u Awtorità Bankarja Ewropea (l-Awtoritajiet Superviżorji Ewropej). (8) L-Awtoritajiet Superviżorji Ewropej għandhom jissostitwixxu l-Kumitat tas-Superviżuri Bankarji Ewropej li kien stabbilit bid-Deċiżjoni tal-Kummissjoni 2009/78/KE[12], il-Kumitat tas-Superviżuri tal-Assigurazzjoni u l-Pensjonijiet tax-Xogħol Ewropej li kien stabbilit bid-Deċiżjoni tal-Kummissjoni 2009/79/KE[13] u l-Kumitat tar-Regolaturi tat-Titoli Ewropej li kien stabbilit bid-Deċiżjoni tal-Kummissjoni 2009/77/KE[14], u jassumu l-kompiti u l-kompetenzi kollha ta’ dawk il-kumitati. L-ambitu tal-azzjoni ta' kull Awtorità għandu jkun iddefinit b'mod ċar sabiex l-awtoritajiet superviżorji nazzjonali u l-parteċipanti fis-swieq finanzjarji jkunu jistgħu jidentifikaw l-awtorità kompetenti fil-qasam tal-attività tagħhom. Meta raġunijiet istituzzjonali u r-responsabbiltajiet assenjati fit-Trattat jeħtieġu dan, il-Kummissjoni għandha tifforma wkoll parti min-netwerk ta’ attivitajiet superviżorji. (9) L-Awtorità Ewropea tat-Titoli u s-Swieq ("l-Awtorità") għandha taġixxi bil-għan li jittejjeb l-operat tas-suq intern, inkluż b’mod partikolari billi jkun żgurat livell għoli, effikaċi u konsistenti ta’ regolazzjoni u superviżjoni filwaqt illi jitqiesu l-interessi varji tal-Istati Membri kollha, jiġu protetti d-depożituri u l-investituri, jiġu żgurati l-integrità, l-effikaċja u l-operat sewwa tas-swieq finanzjarji, titħares l-istabbiltà tas-sistema finanzjarja, u tissaħħaħ il-koordinazzjoni superviżorja internazzjonali, għall-benefiċċju tal-ekonomija b’mod ġenerali, inklużi il-parteċipanti fis-swieq finanzjarji u partijiet interessati oħrajn, il-klijenti u l-impjegati. Il-kompiti tagħha jinkludu wkoll l-promozzjoni tal-konverġenza superviżorja u l-għoti ta' pariri lill-istituzzjonijiet tal-UE fl-oqsma tar-regolazzjoni u s-superviżjoni tat-titoli u s-swieq, kif ukoll materji relatati ta' governanza korporattiva u rapportar finanzjarju. Sabiex tkun tista’ twettaq l-għanijiet tagħha, huwa meħtieġ u xieraq li l-Awtorità għandha tkun entità Komunitarja li jkollha personalità legali u li hija għandu jkollha awtonomija legali, amministrattiva u finanzjarja. (10) Fis-sentenza tagħha tat-2 ta’ Mejju 2006 fil-Kawża C-217/04 (Renju Unit/Parlament Ewropew u l-Kunsill)[15], il-Qorti tal-Ġustizzja tal-Komunitajiet Ewropej irrikonoxxiet li l-Artikolu 95 tat-Trattat dwar l-adozzjoni ta’ miżuri għall-approssimazzjoni tal-leġiżlazzjoni għall-istabbiliment u t-tħaddim tas-suq intern jipprovdi bażi legali xierqa għat-twaqqif ta’ "korp Komunitarju li huwa responsabbli li jikkontribwixxi għar-realizzazzjoni ta’ proċess ta’ armonizzazzjoni", fejn il-kompiti kkonferiti lil tali entità jkunu marbuta mill-qrib mas-suġġett tal-atti ta’ approssimizzar tal-leġiżlazzjoni nazzjonali. L-għan u l-kompiti tal-Awtorità - li tassisti lill-awtoritajiet superviżorji nazzjonali kompetenti fl-interpretazzjoni u l-applikazzjoni konsistenti tar-regoli Komunitarji u tikkontribwixxi għall-istabbiltà finanzjarja meħtieġa għall-integrazzjoni finanzjarja - huma marbutin mill-qrib mal-miri tal-acquis Komunitarju rigward is-suq intern għas-servizzi finanzjarji. Għalhekk, l-Awtorità għandha titwaqqaf fuq il-bażi tal-Artikolu 95 tat-Trattat. (11) L-atti legali li jistabbilixxu l-kompiti għall-awtoritajiet kompetenti tal-Istati Membri, fosthom li jikkooperaw ma’ xulxin u mal-Kummissjoni, huma dawn: id-Direttiva 97/9/KE tal-Parlament Ewropew u tal-Kunsill tat-3 ta’ Marzu 1997 dwar skemi ta’ kumpens għall-investitur[16], id-Direttiva 98/26/KE tal-Parlament Ewropew u tal-Kunsill tad-19 ta' Mejju 1998 dwar finalità ta' settlement [saldu] fis-sistemi ta’ settlement [saldu] ta’ pagamenti u titoli[17], id-Direttiva 2001/34/KE tal-Parlament Ewropew u tal-Kunsill tat-28 ta' Mejju 2001 fuq l-ammissjoni ta' titoli għal-listi ta' stock exchange [borża] uffiċjali u fuq informazzjoni li għandha tkun ippubblikata fuq dawk il-titoli[18], id-Direttiva 2002/47/KE tal-Parlament Ewropew u tal-Kunsill tas-6 ta' Ġunju 2002 dwar arranġamenti finanzjarji kollaterali[19], id-Direttiva 2002/87/KE tal-Parlament Ewropew u tal-Kunsill tas-16 ta' Diċembru 2002 dwar is-superviżjoni supplementari ta' istituzzjonijiet ta' kreditu dwar impriżi ta' assigurazzjoni u ditti tal-investiment f'konglomerat finanzjarju[20], id-Direttiva 2003/6/KE tal-Parlament Ewropew u tal-Kunsill tat-28 ta' Jannar 2003 dwar insider dealing u manipulazzjoni tas-suq (abbuż tas-suq)[21], id-Direttiva 2003/71/KE tal-Parlament Ewropew u tal-Kunsill tal-4 ta' Novembru 2003 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ u li temenda d-Direttiva 2001/34/KE[22], id-Direttiva 2004/25/KE tal-Parlament Ewropew u tal-Kunsill tal-21 ta' April 2004 fuq offerti ta’ xiri [akkwiżizzjonijiet][23], id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji[24], id-Direttiva 2004/109/KE tal-Parlament Ewropew u tal-Kunsill tal-15 ta' Diċembru 2004 dwar l-armonizzazzjoni tar-rekwiżiti ta' trasparenza f'dak li għandu x'jaqsam ma' informazzjoni dwar emittenti li t-titoli tagħhom huma ammessi għall-kummerċ f'suq regolat[25], id-Direttiva 2005/60/KE tal-Parlament Ewropew u tal-Kunsill tas-26 ta' Ottubru 2005 dwar il-prevenzjoni ta' l-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu [26], id-Direttiva 2002/65/KE tal-Parlament Ewropew u tal-Kunsill tat-23 ta' Settembru 2002 li tikkonċerna t-tqegħid fis-suq b'distanza ta' servizzi finanzjarji ta' konsumaturi [27] , id-Direttiva 2006/49/KE tal-Parlament Ewropew u tal-Kunsill tal-14 ta' Ġunju 2006 dwar l-adegwatezza tal-kapital tad-ditti ta' investiment u l-istituzzjonijiet ta' kreditu (riformulazzjoni) [verżjoni mhux uffiċjali], bla ħsara għall-kompetenzi tal-Awtorità Bankarja Ewropea f'termini ta' superviżjoni prudenzjali[28], id-Direttiva 2009/65/KE tal-Parlament Ewropew u tal-Kunsill tat-13 ta' Lulju 2009 dwar Impriżi ta' Investiment Kollettiv f'Titotli Trasferibbli[29], id-Direttiva… (id-Direttiva AIFM futura), u r-Regolament … (ir-Regolament CRA futur), inklużi d-direttivi, ir-regolamenti, u d-deċiżjonijiet kollha bbażati fuq dawn l-atti, u ta’ kwalunkwe att Komunitarju ieħor li jikkonferixxi kompiti fuq l-Awtorità. (12) It-terminu 'parteċipanti fis-swieq finanzjarji' għandhom ikopru firxa varjata ta' parteċipanti li huma soġġetti għall-leġiżlazzjoni Komunitarja f'dan il-qasam. Jista' jinkludi kemm persuni legali kif ukoll naturali. Jista' jinkludi pereżempju ditti ta' investiment, UCITS u l-kumpaniji ta' maniġment tagħhom, maniġers ta' fondi ta' investiment alternattiv, operaturi kummerċjali, stabbilimenti tar-rilaxx, sistemi tas-saldu, aġenziji tal-klassifikazzjoni tal-kreditu, emittenti, offerenti, investituri, persuni li jikkontrollaw jew li jkollhom interess f'parteċipanti, persuni involuti fl-immaniġġjar ta' parteċipanti kif ukoll persuni oħra b'rabta ma' dawk li għalihom japplika xi rekwiżit leġiżlattiv. Għandu jinkludi wkoll l-istituzzjonijiet finanzjarji bħalma huma l-istituzzjonijiet ta' kreditu u kumpaniji tal-assigurazzjoni meta jidħlu f'attivitajiet koperti mill-leġiżlazzjoni Komunitarja f'dan il-qasam. L-awtoritajiet kompetenti fl-UE u ta' pajjiżi terzi kif ukoll il-Kummissjoni ma jaqgħux taħt din id-definizzjoni. (13) Huwa mixtieq li l-Awtorità tippromwovi approċċ konsistenti fil-qasam tal-iskemi ta' kumpens għall-investituri biex ikun żgurat kuntest ekwu u trattament ġust għall-investituri madwar il-Komunità. Billi l-iskemi ta’ kumpens għall-investituri huma soġġetti għas-sorveljanza fl-Istati Membri tagħhom pjuttost milli għal superviżjoni regolatorja, huwa xieraq illi l-Awtorità tkun tista’ teżerċita s-setgħat tagħha skont dan ir-Regolament fir-rigward tal-iskema tal-kumpens għall-investituri nnifisha u l-operatur tagħha li jista' jitqies bħala l-ekwivalenti ta' awtorità superviżorja f'dan il-qasam. (14) Hemm bżonn li jiddaħħal strument effikaċi sabiex jistabbilixxi standards tekniċi armonizzati fis-servizzi finanzjarji biex jiġi żgurat, anki permezz ta' ktieb uniku tar-regoli, livell ekwu u protezzjoni adegwata għall-investituri u l-konsumaturi madwar l-Ewropa. Bħala entità b’kompetenza esperta speċjalizzata ħafna, ikun effiċjenti u xieraq li, f’oqsma ddefiniti mil-liġi Komunitarja, l-Awtorità tiġi fdata sabiex telabora abbozz ta’ standards tekniċi li ma jinvolvux għażliet politiċi. Il-Kummissjoni għandha tapprova dawk l-abbozzi ta’ standards tekniċi skont il-liġi Komunitarja sabiex tagħtihom effett legali vinkolanti. L-istandards tekniċi abbozzati jrid jiġu adottati mill-Kummissjoni. Dawn ikunu soġġetti għall-emendi fejn, pereżempju, l-istandards tekniċi abbozzati jkunu inkompatibbli mal-Liġi Komunitarja, ma jirrispettawx il-prinċipju tal-proporzjonalità jew imorru kontra l-prinċipji fundamentali tas-suq intern għas-servizzi finanzjarji kif riflessi fl-acquis tal-leġiżlazzjoni Komunitarja dwar is-servizzi finanzjarji. Sabiex jiġi żgurat proċess ta’ adozzjoni mgħaġġel u bla intoppi għal dawk l-istandards, il-Kummissjoni għandha tkun soġġetta għal limitu ta’ żmien għad-deċiżjoni tagħha dwar l-approvazzjoni. (15) Il-proċess għall-iżvilupp ta’ standards tekniċi f’dan ir-regolament huwa bla ħsara għas-setgħat tal-Kummissjoni sabiex tadotta fuq inizjattiva tagħha stess, miżuri implimentattivi skont il-proċeduri tal-komitoloġija fil-livell 2 tal-istruttura Lamfalussy kif stipulat fil-leġiżlazzjoni Komunitarja rilevanti. Il-kwistjonijiet ikkonċernati mill-istandards tekniċi ma jinvolvux deċiżjonijiet politiċi, u l-kontenut tagħhom huwa inkwadrat mill-atti Komunitarji fil-Livell 1. L-iżvilupp tal-abbozz ta’ standards mill-Awtorità jiżgura li huma jibbenefikaw b’mod sħiħ mill-kompetenza speċjalizzata tal-awtoritajiet superviżorji nazzjonali. (16) F’oqsma mhux koperti minn standards tekniċi, l-Awtorità għandu jkollha s-setgħa li toħroġ linji gwida u rakkomandazzjonijiet mhux vinkolanti dwar l-applikazzjoni tal-leġiżlazzjoni Komunitarja. Sabiex tiġi żgurata t-trasparenza u tissaħħaħ l-osservanza ta’ dawk il-linji gwida u rakkomandazzjonijiet mill-awtoritajiet superviżorji nazzjonali, l-awtoritajiet nazzjonali għandhom ikunu obbligati li jiddikjaraw ir-raġunijiet tagħhom meta ma jikkonformawx ma’ dawk il-linji gwida u rakkomandazzjonijiet. (17) Li tiġi żgurata l-applikazzjoni sħiħa u korretta tal-liġi Komunitarja huwa prerekwiżit fundamentali għall-integrità, l-effikaċja u l-operat xieraq tas-swieq finanzjarji, l-istabbiltà tas-sistema finanzjarja, u għall-kundizzjonijiet newtrali ta’ kompetizzjoni għall-parteċipanti fis-swieq finanzjarji fil-Komunità. Għalhekk għandu jiġi stabbilit mekkaniżmu li bih l-Awtorità tindirizza każijiet ta’ applikazzjoni ħażina jew insuffiċjenti tal-liġi Komunitarja. Dan il-mekkaniżmu għandu japplika f’oqsma fejn il-leġiżlazzjoni Komunitarja tiddefinixxi obbligi ċari u inkondizzjonali. (18) Biex ikun hemm rispons proporzjonat għal każijiet ta’ applikazzjoni ħażina jew insuffiċjenti tal-liġi Komunitarja, għandu japplika mekkaniżmu fi tliet passi. Fl-ewwel livell, l-Awtorità għandha tingħata s-setgħa li tinvestiga l-allegata applikazzjoni ħażina jew insuffiċjenti tal-liġi Komunitarja mill-awtoritajiet nazzjonali fil-prattika superviżorja tagħhom, konkluża b’rakkomandazzjoni nonvinkolanti. (19) Fejn l-awtorità nazzjonali ma tikkonformax mar-rakkomandazzjonijiet, il-Kummissjoni għandu jkollha s-setgħa li tindirizza Deċiżjoni lill-awtorità superviżorja nazzjonali konċernata sabiex tiżgura l-konformità mal-liġi Komunitarja, billi toħloq effetti legali diretti li jistgħu jiġu invokati quddiem il-qrati u l-awtoritajiet nazzjonali u infurzat skont l-Artikolu 226 tat-Trattat. (20) Sabiex jingħelbu sitwazzjonijiet eċċezzjonali ta’ nuqqas ta’ azzjoni persistenti mill-awtorità kompetenti konċernata, l-Awtorità għandha tingħata s-setgħa, bħala l-aħħar alternattiva, li tadotta deċiżjonijiet indirizzati lejn istituzzjonijiet finanzjarji individwali. Din is-setgħa għandha tkun limitata għal ċirkostanzi eċċezzjonali li fihom l-awtorità kompetenti ma tikkonformax mad-deċiżjonijiet indirizzati lilha u li fihom il-liġi Komunitarja tkun direttament applikabbli għall-istituzzjonijiet finanzjarji permezz ta' Regolamenti eżistenti[30] jew futuri tal-UE. (21) Theddidiet serji għall-operat xieraq u l-integrità tas-swieq finanzjarji jew għall-istabbiltà tas-sistema finanzjarja fil-Komunità jeħtieġu rispons malajr u komuni fil-livell Komunitarju. L-Awtorità għalhekk għandha tkun tista’ titlob lill-awtoritajiet superviżorji nazzjonali biex jieħdu azzjonijiet speċifiċi sabiex jirrimedjaw sitwazzjoni ta’ emerġenza. Billi d-determinazzjoni ta’ sitwazzjoni ta’ emerġenza tinvolvi livell ta’ diskrezzjoni sinifikanti, din is-setgħa għandha tiġi kkonferita fuq il-Kummissjoni. Sabiex ikun żgurat rispons effikaċi għas-sitwazzjoni ta’ emerġenza, f’każ ta’ nuqqas ta’ azzjoni mill-awtoritajiet superviżorji nazzjonali kompetenti, l-Awtorità għandu jkollha s-setgħa li tadotta, bħala l-aħħar alternattiva, deċiżjonijiet indirizzati direttament lill-parteċipanti fis-swieq finanzjarji f’oqsma tal-liġi Komunitarji li japplikaw direttament għalihom, li jkunu mmirati sabiex jimmitigaw l-effetti tal-kriżi u jreġġgħu lura l-fiduċja fis-swieq. (22) Sabiex tiġi żgurata superviżjoni effiċjenti u effikaċi u konsiderazzjoni bilanċjata tal-pożizzjonijiet tal-awtoritajiet kompetenti fi Stati Membri differenti, l-Awtorità għandha tkun kapaċi ssolvi nuqqasijiet ta’ qbil bejn dawn l-awtoritajiet kompetenti b’effett vinkolanti, inkluż fi ħdan il-kulleġġi tas-superviżuri. Għandha tiġi pprovduta fażi ta’ konċiljazzjoni, li matulha l-awtoritajiet kompetenti jistgħu jilħqu ftehim. Il-kompetenza tal-Awtorità għandha tkopri nuqqasijiet ta’ qbil dwar obbligi proċedurali fil-proċess ta’ kooperazzjoni kif ukoll dwar l-interpretazzjoni u l-applikazzjoni tal-liġi Komunitarja f’deċiżjonijiet superviżorji. Il-mekkaniżmi eżistenti ta’ konċiljazzjoni pprovduti fil-leġiżlazzjoni settorjali jridu jiġu rispettati. F’każ ta’ nuqqas ta’ azzjoni mill-awtoritajiet superviżorji nazzjonali konċernati, l-Awtorità għandu jkollha s-setgħa li tadotta, bħala l-aħħar alternattiva, deċiżjonijiet indirizzati direttament lill-parteċipanti fis-swieq finanzjarji f’oqsma tal-liġi Komunitarja li japplikaw direttament għalihom. (23) Il-kulleġġi tas-superviżuri għandhom rwol importanti fis-superviżjoni effiċjenti, effikaċi u konsistenti tal-parteċipanti fis-swieq finanzjarji li joperaw bejn il-fruntieri. L-Awtorità għandu jkollha drittijiet sħaħ ta’ parteċipazzjoni fil-kulleġġi tas-superviżuri bil-għan li ttejjeb l-operat u l-proċess ta’ skambju tal-informazzjoni fil-kulleġġi u biex tippromwovi l-konverġenza u l-konsistenza bejn il-kulleġġi fl-applikazzjoni tal-liġi Komunitarja. (24) Id-delega tal-kompiti u r-responsabbiltajiet tista’ tkun strument utli fl-operat tan-netwerk tas-superviżuri sabiex titnaqqas id-duplikazzjoni tal-kompiti superviżorji, tiġi promossa l-kooperazzjoni u b’hekk jitħaffef il-proċess superviżorju kif ukoll jitnaqqas il-piż impost fuq l-istituzzjonijiet finanzjarji. Ir-Regolament għalhekk għandu jipprovdi bażi legali ċara għal tali delega. Delega tal-kompiti tfisser li l-kompiti jitwettqu minn awtorità superviżorja oħra minflok mill-awtorità responsabbli, filwaqt li r-responsabbiltà għad-deċiżjonijiet superviżorji tibqa’ f’idejn l-awtorità li tiddelega. Bid-delega tar-responsabbiltajiet, awtorità superviżorja nazzjonali waħda, id-delegata, tkun tista’ tiddeċiedi fuq ċerta kwistjoni superviżorja f’isimha minflok awtorità superviżorja nazzjonali oħra. Id-delegi għandhom ikunu rregolati mill-prinċipju li l-kompetenza superviżorja għandha tiġi allokata lil superviżur li jkun f’pożizzjoni tajba biex jieħu azzjoni fil-kwistjoni. Allokazzjoni mill-ġdid tar-responsabbiltajiet tista’ tkun f’waqtha pereżempju għal raġunijiet ta’ ekonomiji ta’ skala jew ambitu, ta’ koerenza fis-superviżjoni tal-grupp, u tal-aħjar użu tal-kompetenza teknika fost l-awtoritajiet superviżorji nazzjonali. Il-leġiżlazzjoni Komunitarja rilevanti tista’ tispeċifika ulterjorment il-prinċipji għall-allokazzjoni mill-ġdid tar-responsabbiltajiet skont ftehim. L-Awtorità għandha tiffaċilita ftehimiet ta’ delega bejn l-awtoritajiet superviżorji nazzjonali b’kull mezz xieraq. Hija għandha tiġi infurmata minn qabel dwar intenzjonijiet ta’ ftehimiet ta’ delega sabiex tkun tista’ tesprimi opinjoni fejn ikun xieraq. Hija għandha tiċċentralizza l-pubblikazzjoni ta’ tali ftehimiet sabiex tiżgura informazzjoni f’waqtha, trasparenti u faċilment aċċessibbli għall-partijiet kollha konċernati. (25) L-Awtorità għandha tippromwovi attivament konverġenza superviżorja fil-Komunità kollha bil-għan li tistabbilixxi kultura superviżorja komuni. (26) L-evalwazzjonijiet orizzontali huma strument effiċjenti u effikaċi biex tiġi promossa l-konsistenza fin-netwerk tas-superviżuri finanzjarji. Għalhekk, l-Awtorità għandha tiżviluppa l-qafas metodoloġiku għal tali evalwazzjonijiet u tagħmilhom fuq bażi regolari. L-evalwazzjonijiet għandhom jiffukaw mhux biss fuq il-konverġenza tal-prattiċi superviżorji iżda wkoll fuq il-kapaċità tas-superviżuri li jiksbu riżultati superviżorji ta’ kwalità għolja kif ukoll l-indipendenza tal-awtoritajiet kompetenti. (27) L-Awtorità għandha tippromwovi attivament rispons superviżorju koordinat tal-Komunità, b’mod partikolari fejn żviluppi avversi jistgħu jipperikolaw l-operat xieraq u l-integrità tas-swieq finanzjarji jew l-istabbiltà tas-sistema finanzjarja fil-Komunità. Minbarra s-setgħat tagħha għal azzjoni f’sitwazzjonijiet ta’ emerġenza, hija għandha għalhekk tiġi fdata b’funzjoni ġenerali ta’ koordinazzjoni fi ħdan is-Sistema Ewropea tas-Superviżuri Finanzjarji. Il-fluss mingħajr problemi tal-informazzjoni kollha rilevanti bejn l-awtoritajiet kompetenti għandu jkun ċentru partikolari tal-attenzjoni tal-azzjonijiet tal-Awtorità. (28) Sabiex titħares l-istabbiltà finanzjarja huwa neċessarju li jiġu identifikati, kmieni, ix-xejriet, ir-riskji potenzjali u l-vulnerabbiltajiet li joħorġu mil-livell mikroprudenzjali, bejn il-fruntieri u bejn is-setturi. L-Awtorità għandha timmonitorja u tivvaluta tali żviluppi fil-qasam tal-kompetenza tagħha u, fejn ikun meħtieġ, tinforma lill-Parlament Ewropew, lill-Kunsill, lill-Kummissjoni, lill-Awtoritajiet Superviżorji Ewropej l-oħrajn u lill-Bord Ewropew dwar ir-Riskju Sistemiku fuq bażi regolari u, skont il-ħtieġa, fuq bażi ad hoc. L-Awtorità għandha tikkoordina wkoll testijiet tat-tensjoni fil-Komunità kollha sabiex tivvaluta r-reżistenza tal-parteċipanti fis-swieq finanzjarji għal żviluppi avversi tas-suq, billi tiżgura li tiġi applikata metodoloġija kemm jista’ jkun konsistenti fil-livell nazzjonali għal dawn it-testijiet. (29) Minħabba l-globalizzazzjoni tas-servizzi finanzjarji u l-importanza dejjem akbar tal-istandards internazzjonali, l-Awtorità għandha tippromwovi d-djalogu u l-kooperazzjoni ma’ superviżuri barra l-Komunità. Hija għandha tirrispetta b’mod sħiħ ir-rwoli u l-kompetenzi eżistenti tal-Istituzzjonijiet Ewropej fir-relazzjonijiet ma’ awtoritajiet barra l-Komunità u f’fora internazzjonali. (30) L-Awtorità għandha sservi bħala entità konsultattiva indipendenti għall-Parlament Ewropew, il-Kunsill, u l-Kummissjoni fil-qasam tal-kompetenza tagħha. Hija għandha tkun kapaċi tipprovdi l-opinjoni tagħha dwar il-valutazzjoni prudenzjali ta’ fużjonijiet u akkwiżizzjonijiet skont id-Direttiva 2004/39/KE, emendata minn 2007/44/KE[31]. (31) Sabiex twettaq id-dmirijiet tagħha b’mod effikaċi, l-Awtorità għandu jkollha d-dritt li titlob l-informazzjoni kollha neċessarja. Sabiex tiġi evitata d-duplikazzjoni tal-obbligi ta’ rapportar għall-parteċipanti fis-swieq finanzjarji, dik l-informazzjoni normalment għandha tiġi pprovduta mill-awtoritajiet superviżorji nazzjonali li jkunu l-eqreb għas-swieq u l-parteċipanti fis-swieq finanzjarji. Madankollu, l-Awtorità għandu jkollha s-setgħa li titlob informazzjoni direttament mingħand l-parteċipanti fis-swieq finanzjarji u partijiet oħrajn meta awtorità nazzjonali kompetenti ma jkollhiex jew ma tkunx tista’ tipprovdi tali informazzjoni fil-ħin. L-awtoritajiet tal-Istati Membri għandhom ikunu obbligati li jassistu lill-Awtorità fl-infurzar ta’ dawn it-talbiet diretti. (32) Il-kooperazzjoni mill-qrib bejn l-Awtorità u l-Bord Ewropew dwar ir-Riskju Sistemiku hija essenzjali sabiex tingħata effikaċja sħiħa lill-operat tal-Bord Ewropew dwar ir-Riskju Sistemiku u s-segwitu għat-twissijiet u r-rakkomandazzjonijiet tiegħu. L-Awtorità għandha taqsam kwalunkwe informazzjoni rilevanti mal-Bord Ewropew dwar ir-Riskju Sistemiku. Dejta marbuta ma’ impriżi individwali għandha tingħata biss fuq talba motivata. Malli tirċievi twissijiet jew rakkomandazzjonijiet indirizzati mill-Bord Ewropew dwar ir-Riskju Sistemiku lill-Awtorità jew lil awtorità superviżorja nazzjonali, l-Awtorità għandha minnufih tieħu azzjoni u tiżgura s-segwitu. (33) Fejn ikun xieraq, l-Awtorità għandha tikkonsulta lill-partijiet interessati dwar standards tekniċi, linji gwida u rakkomandazzjonijiet u tagħtihom opportunità raġonevoli sabiex jikkummentaw dwar il-miżuri proposti. Għal raġunijiet ta’ effiċjenza, għandu jitwaqqaf Grupp tal-Partijiet Interessati tat-Titoli u s-Swieq għal dak l-iskop, li jkun jirrappreżenta b'mod proporzjonat lill-parteċipanti tal-Komunità fis-swieq finanzjarji (inkluż kif xieraq l-investituri istituzzjonali u istituzzjonijiet finanzjarji oħra li huma stess jużaw is-servizzi finanzjarji), lill-impjegati tagħhom, u lill-konsumaturi u utenti oħra tas-servizzi finanzjarji fil-livell tal-konsumaturi, inkluż l-SMEs. Il-Grupp tal-Partijiet Interessati tat-Titoli u s-Swieq għandu jaħdem attivament bħala interkonnessjoni ma’ gruppi ta’ utenti oħrajn fil-qasam tas-servizzi finanzjarji stabbiliti bil-leġiżlazzjoni tal-Kummissjoni jew tal-Komunità. (34) L-Istati Membri għandhom responsabbiltà ċentrali sabiex jippreservaw l-istabbiltà finanzjarja fl-immaniġġar ta’ kriżi, b’mod partikolari biex jiġu stabbilizzati u riżolti parteċipanti fis-swieq finanzjarji individwali batuti. Il-miżuri mill-Awtorità f’sitwazzjonijiet ta’ emerġenza jew ta’ saldu li jaffettwaw l-istabbiltà ta’ parteċipant fis-swieq finanzjarja ma għandhomx jaffettwaw ir-responsabbiltajiet fiskali tal-Istati Membri. Għandu jiġi stabbilit mekkaniżmu li bih l-Istati Membri jkunu jistgħu jinvokaw din is-salvagwardja u finalment iressqu l-kwistjoni quddiem il-Kunsill għal deċiżjoni. Huwa xieraq li l-Kunsill jingħata rwol f’din il-kwistjoni minħabba r-responsabbiltajiet partikolari tal-Istati Membri f’dan ir-rigward. (35) Fil-proċeduri tagħha għat-teħid tad-deċiżjonijiet, l-Awtorità għandha tkun marbuta bir-regoli u l-prinċipji ġenerali tal-Komunità dwar il-proċess u t-trasparenza dovuti. Id-dritt li jinstemgħu d-destinatarji tad-deċiżjonijiet tal-Awtorità għandu jiġi rrispettat b’mod sħiħ. L-atti tal-Awtorità jiffurmaw parti integrali mil-liġi Komunitarja. (36) Bord tas-Superviżuri magħmul mill-kapijiet tal-awtorità kompetenti rilevanti f’kull Stat Membru, u mmexxi mill-President tal-Awtorità, għandu jkun l-entità prinċipali li tieħu d-deċiżjonijiet tal-Awtorità. Rappreżentanti tal-Kummissjoni, il-Bord Ewropew dwar ir-Riskju Sistemiku, u ż-żewġ Awtoritajiet Superviżorji Ewropej l-oħra għandhom jipparteċipaw bħala osservaturi. Il-membri tal-Bord tas-Superviżuri għandhom jaġixxu b’mod indipendenti u biss fl-interess tal-Komunità. Għal atti ta’ natura ġenerali, fosthom dawk marbuta mal-adozzjoni ta’ standards tekniċi, linji gwida u rakkomandazzjonijiet kif ukoll kwistjonijiet baġitarji, huwa xieraq li r-regoli jiġu applikati b’maġġoranza kwalifikata kif stipulat fit-Trattat, filwaqt li għad-deċiżjonijiet l-oħrajn kollha għandha tapplika maġġoranza sempliċi tal-membri. Każijiet li jirrigwardaw ir-risoluzzjoni ta’ nuqqasijiet ta’ qbil bejn l-awtoritajiet superviżorji nazzjonali għandhom jiġu eżaminati minn panil ristrett. (37) Bord Maniġerjali magħmul mill-President tal-Awtorità, rappreżentanti tal-awtoritajiet superviżorji nazzjonali u l-Kummissjoni għandu jiżgura li l-Awtorità taqdi l-missjoni tagħha u twettaq il-kompiti assenjati lilha. Il-Bord Maniġerjali għandu jingħata s-setgħat meħtieġa biex, fost l-oħrajn, jipproponi l-programm ta’ ħidma annwali u multiannwali, jeżerċita ċerti setgħat baġitarji, jadotta l-pjan ta' politika tal-Awtorità dwar il-persunal, jadotta dispożizzjonijiet speċjali dwar id-dritt tal-aċċess għad-dokumenti u jadotta r-rapport annwali. (38) President b'impjieg sħiħ, magħżul mill-Bord tas-Superviżuri permezz ta’ kompetizzjoni miftuħa, għandu jirrappreżenta lill-Awtorità. It-tmexxija tal-Awtorità għandha tkun fdata lil Direttur Eżekuttiv, li għandu jkollu d-dritt li jipparteċipa fil-laqgħat tal-Bord tas-Superviżuri u l-Bord Maniġerjali mingħajr id-dritt li jivvota. (39) Sabiex tkun żgurata konsistenza transsettorjali fl-attivitajiet tal-Awtoritajiet Superviżorji Ewropej, dawk l-awtoritajiet għandhom jikkoordinaw mill-qrib f’Kumitat Konġunt tal-Awtoritajiet Superviżorji Ewropej u fejn ikun xieraq jaslu għal pożizzjonijiet komuni. Il-Kumitat Konġunt tal-Awtoritajiet Superviżorji Ewropej għandu jassumi l-funzjonijiet kollha tal-Kumitat Konġunt għall-Konglomerati Finanzjarji. Fejn ikun rilevanti, atti li jaqgħu wkoll fil-qasam ta’ kompetenza tal-Awtorità Ewropea tal-Assigurazzjoni u l-Pensjonijiet tax-Xogħol jew tal-Awtorità Bankarja Ewropea għandhom jiġu adottati b’mod parallel mill-Awtoritajiet Superviżorji Ewropej konċernati. (40) Jeħtieġ li jiġi żgurat li l-partijiet affettwati mid-deċiżjonijiet adottati mill-Awtorità jkunu jistgħu jeżerċitaw ir-rimedji neċessarji. Sabiex jitħarsu b’mod effettiv id-drittijiet tal-partijiet u għal raġunijiet ta’ ekonomija proċedurali, fejn l-Awtorità jkollha setgħat li tieħu d-deċiżjonijiet, il-partijiet għandhom jingħataw id-dritt li jappellaw quddiem Bord tal-Appell. Għal raġunijiet ta’ effikaċja u konsistenza, il-Bord tal-Appell għandu jkun entità konġunta tat-tliet Awtoritajiet Superviżorji Ewropej, indipendenti mill-istrutturi amministrattivi u regolatorji tagħhom. Id-deċiżjoni tal-Bord tal-Appell għandha tkun soġġetta għal appell quddiem il-Qorti tal-Prim Istanza u l-Qorti tal-Ġustizzja tal-Komunitajiet Ewropej. (41) Sabiex tiġi ggarantita l-awtonomija u l-indipendenza sħiħa tagħha, l-Awtorità għandha tingħata baġit awtonomu bi dħul prinċipalment minn kontribuzzjonijiet obbligatorji mill-awtoritajiet superviżorji nazzjonali u mill-Baġit Ġenerali tal-Unjoni Ewropea. Il-proċedura baġitarja tal-Komunità għandha tapplika biss fir-rigward tal-kontribuzzjoni Komunitarja. Il-verifika tal-kontijiet għandha ssir mill-Qorti tal-Awdituri. (42) Ir-Regolament (KE) Nru 1073/1999 tal-Parlament Ewropew u tal-Kunsill tal-25 ta’ Mejju 1999 dwar investigazzjonijiet immexxija mill-Uffiċċju Ewropew ta’ Kontra l-Frodi (OLAF)[32] għandu japplika għall-Awtorità. L-Awtorità għandha taderixxi wkoll mal-Ftehim Interistituzzjonali tal-25 ta’ Mejju 1999 bejn il-Parlament Ewropew, il-Kunsill tal-Unjoni Ewropea u l-Kummissjoni tal-Komunitajiet Ewropej rigward l-investigazzjonijiet interni mill-Uffiċċju Ewropew ta’ Kontra l-Frodi (OLAF)[33]. (43) Sabiex jiġu żgurati kundizzjonijiet miftuħa u trasparenti ta’ impjieg u trattament ugwali tal-persunal, ir-Regolamenti dwar il-Persunal tal-Uffiċjali tal-Komunitajiet Ewropej u l-Kundizzjonijiet tal-Impjieg ta’ Impjegati Oħra tal-Komunitajiet Ewropej[34] għandhom japplikaw għall-persunal tal-Awtorità. (44) Huwa importanti li s-sigrieti tan-negozju u informazzjoni kunfidenzjali oħra jiġu protetti. Bl-istess mod għandha titħares l-informazzjoni skambjata fin-netwerk. (45) Il-protezzjoni ta’ individwi fir-rigward tal-ipproċessar ta’ informazzjoni personali hija rregolata mid-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data[35] u mir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data[36], li japplikaw b’mod sħiħ għall-ipproċessar ta’ informazzjoni personali għall-finijiet ta’ dan ir-Regolament. (46) Sabiex tiġi żgurata l-ħidma trasparenti tal-Awtorità, ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni[37] għandu japplika għall-Awtorità. (47) Pajjiżi li mhumiex membri tal-Unjoni Ewropea għandhom jitħallew jipparteċipaw fil-ħidma tal-Awtorità skont ftehimiet xierqa li għandhom jiġu konklużi mal-Komunità. (48) Billi l-għanijiet ta’ dan ir-Regolament, jiġifieri t-titjib fl-operat tas-suq intern bl-iżgurar ta’ livell għoli, effikaċi u konsistenti ta’ regolazzjoni u superviżjoni prudenzjali, il-ħarsien tad-depożituri u l-investituri, il-ħarsien tal-integrità, l-effikaċja u l-funzjonament ordnat tas-swieq finanzjarji, iż-żamma tal-istabbiltà tas-sistema finanzjarja, u t-tisħiħ tal-koordinazzjoni superviżorja internazzjonali, ma jistgħux jinkisbu suffiċjentement mill-Istati Membru u jistgħu, għalhekk, minħabba l-iskala tal-azzjoni, jinkisbu aħjar fil-livell Komunitarju, il-Komunità tista’ tadotta miżuri, skont il-prinċipju tas-sussidjaretà kif stipulat fl-Artikolu 5 tat-Trattat. Skont il-prinċipju tal-proporzjonalità, kif stipulat f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkisbu dawk l-għanijiet. (49) L-Awtorità tassumi l-kompiti u s-setgħat preżenti kollha tal-Kumitat tar-Regolaturi Ewropej tat-Titoli. Id-Deċiżjoni tal-Kummissjoni 2009/77/KE tat-23 ta’ Jannar 2009 li tistabbilixxi l-Kumitat tar-Regolaturi Ewropej tat-Titoli għalhekk għandha tiġi rrevokata, u d-Deċiżjoni …/…/KE tal-Parlament Ewropew u tal-Kunsill li tistabbilixxi programm Komunitarju sabiex isostni attivitajiet speċifiċi fil-kamp tas-servizzi finanzjarji, ir-rapportar u l-awditjar finanzjarju, għandha tiġi emendata kif meħtieġ. (50) Tajjeb li jiġi ffissat limitu taż-żmien għall-applikazzjoni ta’ dan ir-Regolament sabiex ikun żgurat li l-Awtorità tkun imħejjija sewwa biex tibda l-operazzjonijiet u biex tiġi żgurata bidla mingħajr problemi mill-Kumitat tar-Regolaturi Ewropej tat-Titoli. ADOTTAW DAN IR-REGOLAMENT: KAPITOLU I STABBILIMENT U STAT LEGALI Artikolu 1 Stabbiliment u ambitu ta’ attività 1. Dan ir-Regolament jistabbilixxi Awtorità Ewropea tat-Titoli u s-Swieq ("l-Awtorità"). 2. L-Awtorità għandha taġixxi fl-ambitu tad-Direttiva 97/9/KE, id-Direttiva 98/26/KE, id-Direttiva 2001/34/KE, id-Direttiva 2002/47/KE, id-Direttiva 2002/87/KE, id-Direttiva 2003/6/KE, id-Direttiva 2003/71/KE, id-Direttiva 2004/25/KE, id-Direttiva 2004/39/KE, id-Direttiva 2004/109/KE, id-Direttiva 2005/60/KE, id-Direttiva 2009/65/KE, id-Direttiva 2002/65/KE, id-Direttiva 2006/49/KE (bla ħsara għall-kompetenzi tal-Awtorità Bankarja Ewropea f'termini ta' superviżjoni prudenzjali), id-Direttiva… [id-Direttiva AIFM futura], u r-Regolament … [ir-Regolament CRA futur], inklużi d-direttivi, ir-regolamenti, u d-deċiżjonijiet kollha bbażati fuq dawn l-atti, u ta’ kwalunkwe att Komunitarju ieħor li jikkonferixxi kompiti fuq l-Awtorità. 3. Id-dispożizzjonijiet ta’ dan ir-Regolament huma bla ħsara għas-setgħat tal-Kummissjoni, b’mod partikolari skont l-Artikolu 226 tat-Trattat sabiex tiżgura konformità mal-liġi Komunitarja. 4. L-għan tal-Awtorità għandu jkun li tikkontribwixxi sabiex: (i) jitjieb l-operat tas-suq intern, inkluż b’mod partikolari livell għoli, effikaċi u konsistenti ta’ regolazzjoni u superviżjoni, (ii) jitħarsu l-investituri, (iii) jiġu żgurati l-integrità, l-effikaċja u l-operat sewwa tas-swieq finanzjarji, (iv) titħares l-istabbiltà tas-sistema finanzjarja, u (v) tissaħħaħ il-koordinazzjoni superviżorja internazzjonali. Għal dan il-għan, l-Awtorità għandha tikkontribwixxi sabiex tiżgura l-applikazzjoni konsistenti, effiċjenti u effikaċi tal-liġi Komunitarja msemmija fl-Artikolu 1(2) hawn fuq, tippromwovi l-konverġenza superviżorja u tipprovdi opinjonijiet lill-Parlament Ewropew, lill-Kunsill, u lill-Kummissjoni. 5. L-Awtorità għandha tifforma parti minn Sistema Ewropea tas-Superviżuri Finanzjarji, minn hawn 'il quddiem imsejħa 'SESF', li għandha taħdem bħala netwerk ta’ superviżuri, kif speċifikat aktar fl-Artikolu 39. 6. L-Awtorità Ewropea tat-Titoli u s-Swieq għandha tikkoopera mal-Bord Ewropew dwar ir-Riskju Sistemiku, minn hawn ’il quddiem issir referenza għalih bħala ‘BERS’ kif stipulat fl-Artikolu 21 ta’ dan ir-Regolament. Artikolu 2Definizzjonijiet Għall-finijiet ta’ dan ir-Regolament għandhom japplikaw id-definizzjonijiet li ġejjin: (1) 'parteċipant fis-swieq finanzjarji' tfisser kwalunkwe persuna li għalih japplika rekwiżit fil-leġiżlazzjoni msemmija fl-Artikolu 1(2) jew liġi nazzjonali li timplimenta tali leġiżlazzjoni. (2) 'parteċipant ewlieni fis-swieq finanzjarji' tfisser parteċipant fis-swieq finanzjarji, li l-attività regolari jew il-vijabbiltà finanzjarja tiegħu jkollha jew x'aktar jista' jkollha effett sinifikanti fuq l-istabbiltà, l-integrità jew l-effiċjenza tas-swieq finanzjarji fil-Komunità. (3) 'awtoritajiet kompetenti' tfisser awtoritajiet kompetenti u/jew awtoritajiet superviżorji kif iddefinit fil-leġiżlazzjoni msemmija fl-Artikolu 1(2). Entitajiet li jamministraw skemi kumpensatorji nazzjonali skont id-Direttiva 97/9/KE għandhom ukoll jitqiesu bħala awtoritajiet kompetenti. Artikolu 3 Stat legali 1. L-Awtorità għandha tkun entità Komunitarju b’personalità legali. 2. F’kull Stat Membru, l-Awtorità għandha tgawdi l-iżjed kapaċità legali estensiva mogħtija lil persuni legali skont il-liġi nazzjonali. Hija tista’, b’mod partikolari, takkwista jew tneħħi proprjetà mobbli u immobbli u tkun parti fi proċeduri legali. 3. L-Awtorità għandha tkun irrappreżentata mill-President tagħha. Artikolu 4 Kompożizzjoni L-Awtorità għandha tinkludi dawn li ġejjin: (1) Bord tas-Superviżuri, li għandu jwettaq il-kompiti stipulati fl-Artikolu 28; (2) Bord Maniġerjali, li għandu jwettaq il-kompiti stipulati fl-Artikolu 32; (3) President, li għandu jwettaq il-kompiti stipulati fl-Artikolu 33; (4) Direttur Eżekuttiv, li għandu jwettaq il-kompiti stipulati fl-Artikolu 38; (5) Bord tal-Appell, kif hemm referenza għalih fl-Artikolu 44, li għandu jwettaq il-kompiti stipulati fl-Artikolu 46. Artikolu 5 Sede L-Awtorità għandu jkollha s-sede tagħha f’Pariġi. KAPITOLU II KOMPITI U SETGĦAT TAL-AWTORITÀ Artikolu 6 Kompiti u Setgħat tal-Awtorità 1. L-Awtorità għandu jkollha l-kompiti li ġejjin: (a) tikkontribwixxi għall-istabbiliment ta’ standards u prattiċi regolatorji u superviżorji komuni ta’ kwalità għolja, b’mod partikolari billi tipprovdi opinjonijiet lill-istituzzjonijiet tal-Komunità u billi tiżviluppa linji gwida, rakkomandazzjonijiet, u abbozz ta’ standards tekniċi li għandhom ikunu bbażati fuq il-leġiżlazzjoni msemmija fl-Artikolu 1(2); (b) tikkontribwixxi għal applikazzjoni konsistenti tal-leġiżlazzjoni Komunitarja, b’mod partikolari billi tikkontribwixxi lejn kultura superviżorja komuni, tiżgura applikazzjoni konsistenti, effiċjenti u effikaċi tal-leġiżlazzjoni msemmija fl-Artikolu 1(2), timpedixxi l-arbitraġġ regolatorju, billi timmedja u ssolvi nuqqasijiet ta’ qbil bejn l-awtoritajiet kompetenti, tippromwovi funzjonament koerenti tal-kulleġġi tas-superviżuri u tieħu azzjonijiet f’sitwazzjonijiet ta’ emerġenza; (c) tiffaċilita d-delega tal-kompiti u r-responsabbiltajiet bejn l-awtoritajiet kompetenti; (d) tikkoopera mill-qrib mal-BERS, b’mod partikolari billi tipprovdi lill-BERS l-informazzjoni meħtieġa sabiex iwettaq il-kompiti tiegħu u billi tiżgura segwitu xieraq għat-twissijiet u għar-rakkomandazzjonijiet tal-BERS; (e) twettaq analiżi tal-evalwazzjoni orizzontali tal-awtoritajiet kompetenti, sabiex issaħħaħ il-konsistenza fl-eżiti superviżorji; (f) timmonitorja u tivvaluta l-iżviluppi tas-suq fil-qasam tal-kompetenza tagħha; (g) twettaq kwalunkwe kompitu speċifiku ieħor stipulat f’dan ir-Regolament jew fil-leġiżlazzjoni Komunitarja msemmija fl-Artikolu 1(2). 2. Biex taqdi il-kompiti stipulati fil-paragrafu 1, l-Awtorità għandu jkollha s-setgħat stipulati f’dan ir-Regolament, b’mod partikolari s-setgħa li: (a) tiżviluppa abbozz ta’ standards tekniċi fil-każijiet speċifiċi msemmija fl-Artikolu 7; (b) toħroġ linji gwida u rakkomandazzjonijiet, kif stipulat fl-Artikolu 8; (c) toħroġ rakkomandazzjonijiet f’każijiet speċifiċi, kif imsemmija fl-Artikolu 9(3); (d) tieħu deċiżjonijiet individwali indirizzati lill-awtoritajiet kompetenti fil-każijiet speċifiċi msemmija fl-Artikoli 10 u 11; (e) tieħu deċiżjonijiet individwali indirizzati lill-parteċipanti fis-swieq finanzjarji, fil-każijiet speċifiċi msemmija fl-Artikolu 9(6), l-Artikolu 10(3), u l-Artikolu 11(4); (f) toħroġ opinjonijiet għall-Parlament Ewropew, għall-Kunsill, jew għall-Kummissjoni kif ipprovdut fl-Artikolu 19. 3. L-Awtorità għandha teżerċita kwalunkwe setgħa superviżorju esklussiv fuq entitajiet b’kopertura Komunitarja jew attivitajiet ekonomiċi b’kopertura Komunitarja fdati f’idejha fil-leġiżlazzjoni msemmija fl-Artikolu 1(2). Għal dak il-għan, l-Awtorità għandu jkollha setgħat xierqa ta’ investigazzjoni u infurzar kif speċifikat fil-leġiżlazzjoni rilevanti, kif ukoll il-possibbiltà li titlob tariffi. Artikolu 7 Standards tekniċi 1. L-Awtorità tista’ tiżviluppa standards tekniċi fl-oqsma stipulati speċifikament fil-leġiżlazzjoni msemmija fl-Artikolu 1(2). L-Awtorità għandha tissottometti l-abbozz ta’ standards tagħha lill-Kummissjoni għall-approvazzjoni. Qabel ma tissottomettihom lill-Kummissjoni, l-Awtorità għandha, fejn ikun xieraq, twettaq konsultazzjonijiet pubbliċi miftuħa dwar l-istandards tekniċi u għandha tanalizza l-kostijiet u l-benefiċċji potenzjali relatati. Fi żmien tliet xhur minn meta tirċievi l-abbozz ta’ standards, il-Kummissjoni għandha tiddeċiedi jekk tapprovax l-abbozz ta’ standards. Il-Kummissjoni tista’ ttawwal dak il-perjodu b’xahar. Il-Kummissjoni tista’ wkoll tapprova l-abbozz ta’ standards b’mod parzjali jew b’emendi meta l-interess Komunitarju jitlob dan. Meta l-Kummissjoni ma tapprovax l-istandards jew tapprovahom b’mod parzjali jew bl-emendi, hija għandha tinforma lill-Awtorità bir-raġunijiet tagħha. 2. L-istandards għandhom jiġu adottati mill-Kummissjoni permezz ta’ Regolamenti jew Deċiżjonijiet u għandhom jiġu ppubblikati f' Il-Ġurnal Uffiċjali tal-Unjoni Ewropea . Artikolu 8 Linji gwida u rakkomandazzjonijiet Sabiex tistabbilixxi prattiċi superviżorji konsistenti, effiċjenti u effikaċi fi ħdan is-SESF, u biex tiżgura l-applikazzjoni komuni, uniformi u konsistenti tal-leġiżlazzjoni Komunitarja, l-Awtorità għandha toħroġ linji gwida u rakkomandazzjonijiet indirizzati lill-awtoritajiet kompetenti jew lill-parteċipanti fis-swieq finanzjarji. L-awtoritajiet kompetenti għandhom jagħmlu kull sforz sabiex jikkonformaw ma’ dawk il-linji gwida u rakkomandazzjonijiet. Meta l-awtorità kompetenti ma tapplikax dawk il-linji gwida jew rakkomandazzjonijiet, hija għandha tinforma lill-Awtorità bir-raġunijiet tagħha. Artikolu 9 Applikazzjoni konsistenti tar-regoli Komunitarji 1. Fejn awtorità kompetenti ma tkunx applikat sewwa l-leġiżlazzjoni msemmija fl-Artikolu 1(2), b’mod partikolari billi tonqos milli tiżgura li parteċipant fis-swieq finanzjarja jissodisfa r-rekwiżiti stipulati f’dik il-leġiżlazzjoni, l-Awtorità għandu jkollha s-setgħat stipulati fil-paragrafi 2, 3 u 6 ta’ dan l-Artikolu. 2. Fuq talba ta’ awtorità kompetenti waħda jew aktar, tal-Kummissjoni jew fuq inizjattiva tagħha stess u wara li tinforma lill-awtorità kompetenti konċernata, l-Awtorità tista’ tinvestiga l-allegata applikazzjoni ħażina tal-liġi Komunitarja. Bla ħsara għas-setgħat stipulati fl-Artikolu 20, l-awtorità kompetenti għandha tipprovdi lill-Awtorità mingħajr dewmien l-informazzjoni kollha li l-Awtorità tikkunsidra bħala neċessarja għall-investigazzjoni tagħha. 3. L-Awtorità tista’, fi żmien mhux aktar minn xahrejn mill-bidu tal-investigazzjoni tagħha, tindirizza lill-awtorità kompetenti konċernata, rakkomandazzjoni li tistabbilixxi l-azzjoni neċessarja sabiex tikkonforma mal-liġi Komunitarja. L-awtorità kompetenti għandha, fi żmien għaxart ijiem tax-xogħol mill-irċevuta tar-rakkomandazzjoni, tinforma lill-Awtorità bil-passi li tkun ħadet jew li jkun biħsiebha tieħu biex tiżgura l-konformità mal-liġi Komunitarja. 4. Fejn l-awtorità kompetenti ma tikkonformax mal-liġi Komunitarja fi żmien xahar minn meta tkun irċeviet ir-rakkomandazzjoni tal-Awtorità, il-Kummissjoni tista’, wara li tkun ġiet infurmata mill-Awtorità jew fuq inizjattiva tagħha stess, tieħu deċiżjoni li tesiġi lill-awtorità kompetenti tieħu l-azzjoni neċessarja biex tikkonforma mal-liġi Komunitarja. Il-Kummissjoni għandha tieħu tali deċiżjoni mhux iżjed tard minn tliet xhur minn meta tiġi adottata r-rakkomandazzjoni. Il-Kummissjoni tista’ testendi dan il-perjodu b’xahar. Il-Kummissjoni għandha tiżgura li d-dritt tas-smigħ tad-destinatarji tad-deċiżjoni jiġi rrispettat. L-Awtorità u l-awtoritajiet kompetenti għandhom jipprovdu lill-Kummissjoni bl-informazzjoni kollha neċessarja. 5. Fi żmien għaxart ijiem li tirċievi d-deċiżjoni msemmija fil-paragrafu 4, l-awtorità kompetenti għandha tinforma lill-Kummissjoni u lill-Awtorità dwar il-passi li tkun ħadet jew li jkun biħsiebha tieħu biex timplimenta d-deċiżjoni tal-Kummissjoni. 6. Bla ħsara għas-setgħat tal-Kummissjoni skont l-Artikolu 226 tat-Trattat, fejn awtorità kompetenti ma tikkonformax mad-deċiżjoni msemmija fil-paragrafu 4 ta’ dan l-Artikolu sal-perjodu taż-żmien speċifikat fiha, u fejn ikun meħtieġ sabiex tirrimedja f’ħin opportun għan-nuqqas ta’ konformità mill-awtorità kompetenti sabiex iżżomm jew treġġa’ lura l-kundizzjonijiet newtrali ta’ kompetizzjoni fis-suq jew tiżgura l-operat sewwa u l-integrità tas-sistema finanzjarja, l-Awtorità tista’, fejn ir-rekwiżiti rilevanti tal-leġiżlazzjoni msemmija fl-Artikolu 1(2) japplikaw direttament għall-parteċipanti fis-swieq finanzjarji, tadotta deċiżjoni individwali indirizzata lil parteċipant fis-swieq finanzjarja li jkun jeħtieġ l-azzjoni neċessarja sabiex jikkonforma mal-obbligi tiegħu skont il-liġi Komunitarja, fosthom it-twaqqif ta’ kwalunkwe prattika. Id-deċiżjoni tal-Awtorità għandha tkun f’konformità mad-deċiżjoni adottata mill-Kummissjoni skont il-paragrafu 4. 7. Id-deċiżjonijiet adottati taħt il-paragrafu 6 għandhom jipprevalu fuq kwalunkwe deċiżjoni preċedenti adottata mill-awtoritajiet kompetenti fuq l-istess kwistjoni. Kwalunkwe azzjoni mill-awtoritajiet kompetenti fir-rigward ta’ fatti li huma soġġetti għal deċiżjoni skont il-paragrafu 4 jew 6 għandha tkun kompatibbli ma’ dawk id-deċiżjonijiet. Artikolu 10 Azzjoni f’sitwazzjonijiet ta’ emerġenza 1. Fil-każ ta’ żviluppi avversi li jistgħu jipperikolaw il-funzjonament tajjeb u l-integrità tas-swieq finanzjarji jew l-istabbiltà tas-sistema finanzjarja kollha jew parti minnha fil-Komunità, il-Kummissjoni, fuq inizjattiva tagħha stess jew fuq talba mill-Awtorità, mill-Kunsill, jew mill-BERS, tista’ tadotta deċiżjoni indirizzata lill-Awtorità, li tistabbilixxi l-eżistenza ta’ sitwazzjoni ta’ emerġenza għall-finijiet ta’ dan ir-Regolament. 2. Fejn il-Kummissjoni tkun adottat deċiżjoni skont il-paragrafu 1, l-Awtorità tista’ tadotta deċiżjonijiet individwali sabiex titlob lill-awtoritajiet kompetenti jieħdu l-azzjoni meħtieġa skont il-leġiżlazzjoni msemmija fl-Artikolu 1(2) sabiex jindirizzaw kwalunkwe riskju li jista’ jipperikola l-operat sewwa u l-integrità tas-swieq finanzjarji jew l-istabbiltà tas-sistema finanzjarja kollha jew parti minnha billi jiżguraw li l-parteċipanti fis-swieq finanzjarji u l-awtoritajiet kompetenti jissodisfaw ir-rekwiżiti stipulati f’dik il-leġiżlazzjoni. 3. Bla ħsara għas-setgħat tal-Kummissjoni skont l-Artikolu 226 tat-Trattat, fejn awtorità kompetenti ma tikkonformax mad-deċiżjoni tal-Awtorità msemmija fil-paragrafu 2 sal-perjodu stipulat fiha, l-Awtorità tista’, meta r-rekwiżiti rilevanti stipulati fil-leġiżlazzjoni msemmija fl-Artikolu 1(2) japplikaw direttament għall-parteċipanti fis-swieq finanzjarji, tadotta deċiżjoni individwali indirizzata lejn parteċipant fis-swieq finanzjarja sabiex titlobu jieħu l-azzjoni neċessarja sabiex jikkonforma mal-obbligi tiegħu skont dik il-leġiżlazzjoni, inkluż it-twaqqif ta’ kwalunkwe prattika. 4. Id-deċiżjonijiet adottati taħt il-paragrafu 3 għandhom jipprevalu fuq kwalunkwe deċiżjoni preċedenti adottata mill-awtoritajiet kompetenti fuq l-istess kwistjoni. Kwalunkwe azzjoni mill-awtoritajiet kompetenti fir-rigward ta’ fatti li huma soġġetti għal deċiżjoni skont il-paragrafu 2 jew 3 għandha tkun kompatibbli ma’ dawk id-deċiżjonijiet. Artikolu 11Risoluzzjoni ta’ nuqqasijiet ta’ qbil bejn l-awtoritajiet kompetenti 1. Bla ħsara għas-setgħat stipulati fl-Artikolu 9, meta awtorità kompetenti ma taqbilx fuq il-proċedura jew il-kontenut ta’ azzjoni jew nuqqas ta’ azzjoni minn awtorità kompetenti oħra f’oqsma fejn il-leġiżlazzjoni msemmija fl-Artikolu 1(2) teħtieġ kooperazzjoni, koordinazzjoni jew teħid konġunt tad-deċiżjonijiet mill-awtoritajiet kompetenti minn iżjed minn Stat Membru wieħed, l-Awtorità, fuq talba ta’ awtoritajiet kompetenti konċernati waħda jew aktar, tista’ tassisti lill-awtoritajiet biex jilħqu ftehim skont il-proċedura stipulata fil-paragrafu 2. 2. L-Awtorità għandha tistabbilixxi limitu taż-żmien għal konċiljazzjoni bejn l-awtoritajiet kompetenti billi tikkunsidra kwalunkwe perjodu rilevanti taż-żmien speċifikat fil-leġiżlazzjoni msemmija fl-Artikolu 1(2) u l-kumplessità u l-urġenza tal-kwistjoni. 3. Jekk, fl-aħħar tal-fażi ta’ konċiljazzjoni, l-awtoritajiet kompetenti konċernati ma jkunux laħqu ftehim, l-Awtorità tista’ tieħu deċiżjoni li teħtieġhom jieħdu azzjoni speċifika jew joqogħdu lura milli jieħdu azzjoni sabiex isolvu l-kwistjoni, f’konformità mal-liġi Komunitarja. 4. Bla ħsara għas-setgħat tal-Kummissjoni skont l-Artikolu 226 tat-Trattat, meta awtorità kompetenti ma tikkonformax mad-deċiżjoni tal-Awtorità, u b’hekk tonqos milli tiżgura li parteċipant fis-swieq finanzjarja jikkonforma mar-rekwiżiti li japplikaw direttament għalih bis-saħħa tal-leġiżlazzjoni msemmija fl-Artikolu 1(2), l-Awtorità tista’ tadotta deċiżjoni individwali indirizzata lejn parteċipant fis-swieq finanzjarja sabiex teħtieġlu jieħu l-azzjoni neċessarja biex jikkonforma mal-obbligi tiegħu skont il-liġi Komunitarja, inkluż it-twaqqif ta’ kwalunkwe prattika. Artikolu 12Kulleġġi tas-superviżuri 1. L-Awtorità għandha tikkontribwixxu biex tippromwovu l-ħidma effiċjenti u konsistenti tal-kulleġġi tas-superviżuri u sseddaq il-koerenza fl-applikazzjoni tal-leġiżlazzjoni Komunitarja fil-kulleġġi kollha. 2. L-Awtorità għandha tipparteċipa bħala osservatur fil-kulleġġi tas-superviżuri kif tħoss xieraq. Għall-fini ta’ dik il-parteċipazzjoni, hija għandha titqies bħala ‘awtorità kompetenti’ skont it-tifsira tal-leġiżlazzjoni rilevanti u, meta titlobha, hija għandha tirċievi l-informazzjoni rilevanti kollha kondiviża ma’ kwalunkwe membru tal-kulleġġ. 3. F’kooperazzjoni mas-superviżuri li joperaw fil-kulleġġi tas-superviżuri, l-Awtorità għandha tistabbilixxi u tiġbor kif meħtieġ l-informazzjoni kollha rilevanti mill-awtoritajiet kompetenti, sabiex tiffaċilita l-ħidma ta’ dawk il-kulleġġi. Hija għandha tistabbilixxi u tmexxi sistema ċentrali biex tagħmel dik l-informazzjoni aċċessibbli għall-awtoritajiet kompetenti fil-kulleġġi tas-superviżuri. Artikolu 13Delega tal-kompiti u r-responsabbiltajiet 1. L-awtoritajiet kompetenti jistgħu, bi qbil bilaterali, jiddelegaw kompiti u responsabbiltajiet lil awtoritajiet superviżorji kompetenti oħrajn. 2. L-Awtorità għandha tiffaċilita d-delega ta’ kompiti u responsabbiltajiet bejn awtoritajiet kompetenti billi tidentifika dawk il-kompiti u responsabbiltajiet li jistgħu jiġu ddelegati jew jitwettqu flimkien u billi tippromwovi l-aħjar prattiċi. 3. L-awtoritajiet kompetenti għandhom jinfurmaw lill-Awtorità bil-ftehimiet ta’ delega li jkunu biħsiebhom jagħmlu. Huma għandhom idaħħlu fis-seħħ il-ftehimiet mhux qabel xahar li jkunu infurmaw lill-Awtorità. L-Awtorità tista’ tagħti opinjoni dwar il-ftehim intenzjonat fi żmien xahar li tiġi infurmata. L-Awtorità għandha tippubblika kwalunkwe ftehim ta’ delega kif konkluż mill-awtoritajiet kompetenti bil-mezzi xierqa, sabiex tiżgura li l-partijiet kollha konċernati jkunu infurmati sewwa. Artikolu 14Kultura superviżorja komuni 1. L-Awtorità għandu jkollha rwol attiv fil-bini ta' kultura superviżorja komuni Ewropea u prattiċi superviżorji konsistenti, u biex jiġu żgurati proċeduri uniformi u approċċi konsistenti madwar il-Komunità u, bħala minimu, għandha twettaq l-attivitajiet li ġejjin: (a) tipprovdi opinjonijiet lill-awtoritajiet kompetenti; (b) tippromwovi skambju bilaterali u multilaterali effikaċi ta’ informazzjoni bejn l-awtoritajiet kompetenti, b’rispett sħiħ tad-dispożizzjonijiet applikabbli dwar il-kunfidenzjalità u l-protezzjoni tad-dejta pprovduti fil-leġiżlazzjoni Komunitarja rilevanti; (c) tikkontribwixxi għall-iżvilupp ta’ standards superviżorji uniformi u ta’ kwalità għolja, fosthom standards tar-rapportar; (d) tanalizza l-applikazzjoni tal-istandards tekniċi rilevanti adottati mill-Kummissjoni, il-linji gwida u r-rakkomandazzjonijiet maħruġa mill-Awtorità u tipproponi emendi fejn meħtieġ; (e) tistabbilixxi programmi ta’ taħriġ settorjali u transsettorjali, tiffaċilita skambji tal-persunal u tinkoraġġixxi lill-awtoritajiet kompetenti sabiex jintensifikaw l-użu ta’ skemi tal-issekondar u strumenti oħra. 2. L-Awtorità tista’, kif ikun xieraq, tiżviluppa strumenti prattiċi ġodda u għodod ta’ konverġenza biex tippromwovi approċċi u prattiċi superviżorji komuni. Artikolu 15Evalwazzjoni orizzontali tal-awtoritajiet kompetenti 1. Minn żmien għall-ieħor l-Awtorità għandha twettaq evalwazzjoni tal-evalwazzjonijiet orizzontali ta’ xi wħud mill-attivitajiet jew tal-attivitajiet kollha tal-awtoritajiet kompetenti, sabiex tiżdied aktar il-konsistenza fir-riżultati superviżorji. Għal dan il-għan, l-Awtorità għandha tiżviluppa metodi biex tkun tista’ tagħmel valutazzjoni u tqabbil oġġettiv bejn l-awtoritajiet analizzati. 2. L-evalwazzjoni orizzontali għandha tinkludi valutazzjoni ta’, iżda mhux limitata għal: (a) l-adegwatezza tal-arranġamenti istituzzjonali, ir-riżorsi u l-kompetenza esperta tal-persunal tal-awtorità kompetenti, b’attenzjoni partikolari għall-applikazzjoni effikaċi tal-leġiżlazzjoni msemmija fl-Artikolu 1(2) u għall-kapaċità li tirrispondi għall-iżviluppi tas-suq; (b) il-livell ta’ konverġenza milħuq fl-applikazzjoni tal-liġi Komunitarja u fil-prattika superviżorja, inklużi l-istandards tekniċi, il-linji gwida u r-rakkomandazzjonijiet adottati skont l-Artikoli 7 u 8, u kemm il-prattika superviżorja qiegħda tilħaq l-għanijiet stipulati fil-liġi Komunitarja; (c) prattiki tajba żviluppati minn xi awtoritajiet kompetenti li jistgħu jkunu ta’ benefiċċju għal awtoritajiet kompetenti oħra sabiex jadottawhom. 3. Abbażi tal-evalwazzjoni orizzontali, l-Awtorità tista’ toħroġ rakkomandazzjonijiet lill-awtoritajiet kompetenti konċernati. Artikolu 16Funzjoni ta’ koordinament L-Awtorità għandha taqdi rwol ġenerali ta’ koordinament bejn l-awtoritajiet kompetenti, inkluż fejn żviluppi avversi jistgħu potenzjalment jipperikolaw il-funzjonament tajjeb u l-integrità tas-swieq finanzjarji jew l-istabbiltà tas-sistema finanzjarja fil-Komunità. L-Awtorità għandha tippromwovi rispons Komunitarju koordinat, fost l-oħrajn billi: (1) tiffaċilita l-iskambju ta’ informazzjoni bejn l-awtoritajiet kompetenti; (2) tistabbilixxi l-ambitu u tivverifika l-affidabbiltà tal-informazzjoni li għandha titpoġġa għad-dispożizzjoni tal-awtoritajiet kompetenti konċernati kollha; (3) bla ħsara għall-Artikolu 11, taġixxi bħala medjatur fuq talba tal-awtoritajiet kompetenti jew fuq inizjattiva tagħha stess; (4) tinnotifika mingħajr dewmien lill-BERS dwar sitwazzjonijiet potenzjali ta’ emerġenza. Artikolu 17 Valutazzjoni tal-iżviluppi tas-suq 1. L-Awtorità għandha timmonitorja u tivvaluta l-iżviluppi tas-suq fil-qasam tal-kompetenza tagħha u, fejn ikun meħtieġ, tinforma lill-Awtorità Ewropea tal-Assigurazzjoni u l-Pensjonijiet tax-Xogħol, lill-Awtorità Bankarja Ewropea, lill-BERS u lill-Parlament Ewropew, lill-Kunsill u lill-Kummissjoni bix-xejriet mikroprudenzjali rilevanti, ir-riskji potenzjali u l-vulnerabbiltajiet. B’mod partikolari, f’kooperazzjoni mal-BERS, l-Awtorità għandha tagħti bidu u tikkoordina valutazzjonijiet madwar il-Komunità kollha dwar ir-reżistenza tal-parteċipanti ewlenin fis-swieq finanzjarji għall-iżviluppi avversi tas-suq. Għal dak il-għan, hija għandha tiżviluppa dawn li ġejjin, biex jiġu applikati mill-awtoritajiet kompetenti: (a) metodoloġiji komuni biex jiġi vvalutat l-effett ta’ xenarji ekonomiċi fuq il-pożizzjonijiet finanzjarji tal-parteċipanti ewlenin fis-swieq finanzjarji; (b) approċċi komuni għall-komunikazzjoni dwar l-eżiti ta’ dawn il-valutazzjonijiet tar-reżistenza tal-parteċipanti ewlenin fis-swieq finanzjarji. 2. Bla ħsara għall-kompiti tal-BERS stipulati fir-Regolament (KE) Nru …/...[BERS], l-Awtorità għandha, mill-anqas darba fis-sena, u aktar ta’ spiss skont il-ħtieġa, tipprovdi valutazzjonijiet lill-Parlament Ewropew, lill-Kunsill, lill-Kummissjoni u lill-BERS dwar ix-xejriet, ir-riskji potenzjali u l-vulnerabbiltajiet fil-qasam tal-kompetenza tagħha. L-Awtorità għandha tinkludi klassifikazzjoni tar-riskji u l-vulnerabbiltajiet prinċipali f’dawn il-valutazzjonijiet u, fejn ikun meħtieġ, tirrakkomanda azzjonijiet ta’ prevenzjoni jew ta’ rimedju. 3. L-Awtorità għandha tiżgura kopertura adegwata tal-iżviluppi, riskji u vulnerabbiltajiet fis-setturi kollha billi tikkoopera mill-qrib mal-Awtorità Ewropea tal-Assigurazzjoni u l-Pensjonijiet tax-Xogħol u mal-Awtorità Bankarja Ewropea. Artikolu 18Relazzjonijiet internazzjonali Bla ħsara għall-kompetenzi tal-Istituzzjonijiet Finanzjarji, l-Awtorità tista’ tiżviluppa kuntatti ma’ awtoritajiet superviżorji minn pajjiżi terzi. Hija tista’ tidħol f’arranġamenti amministrattivi ma’ organizzazzjonijiet internazzjonali u l-amministrazzjonijiet ta’ pajjiżi terzi. L-Awtorità għandha tassisti fit-tħejjija ta’ deċiżjonijiet ta’ ekwivalenza fir-rigward ta’ reġimi superviżorji f’pajjiżi terzi skont il-leġiżlazzjoni msemmija fl-Artikolu 1(2). Artikolu 19 Kompiti oħra 1. L-Awtorità tista’, fuq talba mill-Parlament Ewropew, mill-Kunsill, mill-Kummissjoni jew fuq inizjattiva tagħha stess, tipprovdi opinjonijiet lill-Parlament Ewropew, lill-Kunsill u lill-Kummissjoni dwar kull kwistjoni marbuta mal-qasam ta’ kompetenza tagħha. 2. Fir-rigward tal-valutazzjonijiet prudenzjali ta’ fużjonijiet u akkwiżizzjonijiet li jaqgħu taħt it-termini tad-Direttiva 2007/44/KE, l-Awtorità tista’, fuq inizjattiva tagħha stess jew fuq applikazzjoni ta’ xi awtoritajiet kompetenti, toħroġ u tippubblika opinjoni dwar valutazzjoni prudenzjali li għandha titwettaq minn xi awtorità ta’ Stat Membru. Għandu japplika l-Artikolu 20. Artikolu 20 Ġbir ta’ informazzjoni 1. Meta jintalbu mill-Awtorità, l-awtoritajiet kompetenti u awtoritajiet pubbliċi oħrajn tal-Istati Membri għandhom jipprovdu lill-Awtorità bl-informazzjoni kollha neċessarja sabiex twettaq il-kompiti assenjati lilha b’dan ir-Regolament. L-Awtorità tista’ titlob ukoll sabiex l-informazzjoni tiġi pprovduta f’intervalli rikorrenti. 2. Meta l-informazzjoni ma tkunx disponibbli jew ma tingħatax fil-ħin mill-awtoritajiet kompetenti u minn awtoritajiet pubbliċi oħra tal-Istati Membri, l-Awtorità tista’ tindirizza talba motivata direttament lill-parteċipanti fis-swieq finanzjarji rilevanti u lil partijiet oħrajn. Hija għandha tinforma lill-awtoritajiet kompetenti rilevanti b’tali talbiet. Fuq talba tal-Awtorità, l-awtoritajiet kompetenti u awtoritajiet pubbliċi oħrajn tal-Istati Membri għandhom jassistu lill-Awtorità fil-ġbir ta’ din l-informazzjoni. 3. L-Awtorità tista’ tuża l-informazzjoni kunfidenzjali li tirċievi mingħand l-awtoritajiet kompetenti u awtoritajiet pubbliċi oħrajn jew mingħand l-parteċipanti fis-swieq finanzjarji u partijiet oħra għall-finijiet biss li twettaq il-kompiti assenjati lilha b’dan ir-Regolament. Artikolu 21 Relazzjoni mal-BERS 1. L-Awtorità Ewropea tat-Titoli u s-Swieq għandha tikkoopera mal-BERS. 2 L-Awtorità għandha tikkoopera mill-qrib mal-BERS. Hija għandha tipprovdi lill-BERS b’informazzjoni regolari u aġġornata li hija meħtieġa biex twettaq il-kompiti tagħha. Kwalunkwe informazzjoni neċessarja għall-ilħuq tal-kompiti tagħha, li ma tkunx f’format fil-qosor jew kollettiv, għandha tiġi pprovduta mingħajr dewmien lill-BERS wara talba motivata, kif speċifikat fl-Artikolu [15] tar-Regolament (KE) Nru …./... [BERS]. 3. B'konformità mal-paragrafi 4 u 5, l-Awtorità għandha tiżgura segwitu xieraq għat-twissijiet u r-rakkomandazzjonijiet tal-BERS imsemmija fl-Artikolu [16] tar-Regolament (KE) Nru …/... [BERS]. 4. Malli tasal twissija jew rakkomandazzjoni mill-BERS indirizzata lill-Awtorità, hija għandha ssejjaħ laqgħa tal-Bord tas-Superviżuri mingħajr dewmien u tivvaluta l-implikazzjonijiet ta’ tali twissija jew rakkomandazzjoni għat-twettiq tal-kompiti tagħha. Hija għandha tiddeċiedi, permezz tal-proċedura rilevanti għat-teħid tad-deċiżjonijiet, dwar l-azzjonijiet li għandhom jittieħdu skont is-setgħat mogħtija lilha b’dan ir-Regolament, biex jiġu indirizzati l-kwistjonijiet identifikati fit-twissijiet u r-rakkomandazzjonijiet. Jekk l-Awtorità ma taġixxix ulterjorment fuq rakkomandazzjoni, hija għandha tispjega lill-BERS ir-raġunijiet tagħha għaliex ma għamlitx dan. 5. Mal-irċevuta ta’ twissija jew rakkomandazzjoni mill-BERS indirizzata lil awtorità superviżorja nazzjonali kompetenti, l-Awtorità għandha, fejn ikun rilevanti, tuża s-setgħat ikkonferiti lilha b’dan ir-Regolament sabiex tiżgura segwitu f’waqtu. Meta d-destinatarju ma jkunx biħsiebu jsegwi r-rakkomandazzjoni tal-BERS, hu għandu jinforma u jiddiskuti mal-Bord tas-Superviżuri r-raġunijiet tiegħu għan-nuqqas ta’ azzjoni. L-awtorità kompetenti għandha tagħti l-konsiderazzjoni dovuta għall-opinjonijiet tal-Bord tas-Superviżuri meta tinforma lill-BERS skont l-Artikolu [17] tar-Regolament (KE) Nru …/... [BERS]. 6. Fit-twettiq tal-kompiti tagħha stipulati f’dan ir-Regolament, l-Awtorità għandha tagħti l-akbar konsiderazzjoni għat-twissijiet u r-rakkomandazzjonijiet tal-BERS. Artikolu 22Grupp ta’ Partijiet Interessati tat-Titoli u s-Swieq 1. Għall-fini ta’ konsultazzjoni mal-partijiet interessati f’oqsma rilevanti għall-kompiti tal-Awtorità, għandu jitwaqqaf Grupp tal-Partijiet Interessati tat-Titoli u s-Swieq. 2. Il-Grupp tal-Partijiet Interessati tat-Titoli u s-Swieq għandu jkun magħmul minn 30 membru, li jirrappreżentaw b'mod proporzjonat tal-parteċipanti Komunitarji fis-swieq finanzjarji, l-impjegati tagħhom kif ukoll il-konsumaturi, investituri u utenti tas-servizzi finanzjarji. Il-Grupp tal-Partijiet Interessati tat-Titoli u s-Swieq għandu jiltaqa’ mill-anqas darbtejn fis-sena. 3. Il-membri tal-Grupp tal-Partijiet Interessati tat-Titoli u s-Swieq għandhom jinħatru mill-Bord tas-Superviżuri tal-Awtorità, wara proposti mill-partijiet interessati rilevanti. Fit-teħid tad-deċiżjoni tiegħu, il-Bord tas-Superviżuri għandu, safejn ikun possibbli, jiżgura bilanċ u rappreżentanza ġeografika xierqa tal-partijiet interessati madwar il-Komunità kollha. L-Awtorità għandha tiżgura appoġġ segretarjali adegwat għall-Grupp tal-Partijiet Interessati tat-Titoli u s-Swieq. 4. Il-membri tal-Grupp tal-Partijiet Interessati tat-Titoli u s-Swieq għandhom iservu għal perjodu ta’ sentejn u nofs, li warajh issir proċedura ġdida tal-għażla. Il-membri jistgħu jservu żewġ termini wara xulxin. 5. Il-Grupp tal-Partijiet Interessati tat-Titoli u s-Swieq jista’ jissottometti opinjonijiet u pariri lill-Awtorità dwar kwalunkwe kwistjoni relatata mal-kompiti tal-Awtorità speċifikati fl-Artikoli 7 u 8. 6. Il-Grupp tal-Partijiet Interessati tat-Titoli u s-Swieq għandu jadotta r-regoli proċedurali tiegħu. 7. L-Awtorità għandha tippubblika l-opinjonijiet u l-pariri tal-Grupp tal-Partijiet Interessati tat-Titoli u s-Swieq u r-riżultati tal-konsultazzjonijiet tiegħu. Artikolu 23Salvagwardji 1. L-Awtorità għandha tiżgura li l-ebda deċiżjoni adottata skont l-Artikoli 10 jew 11 bl-ebda mod ma taffettwa r-responsabbiltajiet fiskali tal-Istati Membri. 2. Fejn Stat Membru jħoss li deċiżjoni meħuda skont l-Artikolu 11 taffettwa r-responsabbiltajiet fiskali tiegħu, huwa jista’ jinnotifika lill-Awtorità u lill-Kummissjoni sa xahar wara n-notifika tad-deċiżjoni tal-Awtorità lill-awtorità kompetenti li d-deċiżjoni mhijiex ser tiġi implimentata mill-awtorità kompetenti. Fin-notifika tiegħu, l-Istat Membru għandu jispjega għaliex u għandu juri b’mod ċar kif id-deċiżjoni taffettwa r-responsabbiltajiet fiskali tiegħu. F’dak il-każ, id-deċiżjoni tal-Awtorità għandha tiġi sospiża. Fi żmien xahar minn-notifika mill-Istat Membru, l-Awtorità għandha tinforma lill-Istat Membru jekk tkunx sejra żżomm id-deċiżjoni tagħha jew tkunx sejra temendaha jew tirrevokaha. Fejn l-Awtorità żżomm id-deċiżjoni tagħha, il-Kunsill, li jaġixxi b’maġġoranza kwalifikata kif iddefinit fl-Artikolu 205 tat-Trattat, għandu, fi żmien xahrejn, jiddeċiedi jekk id-deċiżjoni tal-Awtorità tinżammx jew tiġix irrevokata. Fejn il-Kunsill jiddeċiedi li jżomm id-deċiżjoni tal-Awtorità, jew fejn ma jiħux deċiż